3. การประกอบธุรกิจของแต่ละสายผลิตภัณฑ์

บริษัท จัสมิน อินเตอร์เนชั่นแนล จำกัด (มหาชน) มีทุนจดทะเบียนชำระแล้ว ณ วันที่ 31 ธันวาคม
2546 จำนวน 6,797,627,730 บาท มีการดำเนินธุรกิจหลัก 2 ประเภท คือ

3.1 ธุรกิจสื่อสารโทรคมนาคมที่ดำเนินงานโดยบริษัทเอง

3.2 ธุรกิจร่วมลงทุนผ่านบริษัทในเครือ (Investment as a Holding Company) แบ่งออกเป็น
4 ประเภทธุรกิจ

 ธุรกิจด้านการให้บริการระบบโทรคมนาคม (Telecom Operators and Service
Providers)

 ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and Distribution)

 ธุรกิจบริการด้านอินเตอร์เนต (Internet Business)

 ธุรกิจอื่นๆ

3.1 ธุรกิจสื่อสารโทรคมนาคมที่ดำเนินงานโดยบริษัทเอง

 ลักษณะผลิตภัณฑ์หรือบริการ

ธุรกิจสื่อสารโทรคมนาคมซึ่งดำเนินธุรกิจในนามบริษัท จัสมิน อินเตอร์เนชั่นแนล จำกัด (มหาชน)
มีสัดส่วนรายได้สำหรับปี 2546 ประมาณร้อยละ 11.87 ของรายได้รวมของกลุ่มบริษัท
โดยแบ่งออกเป็น 2 ลักษณะคือ

3.1.1 ออกแบบ จำหน่าย และติดตั้งอุปกรณ์ระบบสื่อสารโทรคมนาคม

งานในลักษณะนี้ส่วนใหญ่เป็นงานที่ต้องเข้าร่วมประมูลจากหน่วยงานราชการและรัฐวิสาหกิจต่างๆ
โดยเฉพาะอย่างยิ่ง ทศท กสท และการรถไฟแห่งประเทศไทย
นอกจากนั้นเป็นงานที่ทำให้กับบริษัทในเครือ

3.1.2 ให้บริการซ่อมบำรุง (Maintenance) บริการให้คำปรึกษา (Consultant)
และบริการออกแบบระบบ (System Design)

บริษัทให้บริการซ่อมบำรุงโครงข่ายสื่อสารต่างๆ เช่น ระบบโทรศัพท์เคลื่อนที่ เป็นต้น
นอกจากนั้นยังมีบริการให้คำปรึกษาและออกแบบระบบสื่อสารให้กับบริษัทเอกชนและหน่วยงานของรัฐอื่นๆ
เช่น
ออกแบบโครงข่ายโทรศัพท์ในเขตภูมิภาคและให้คำปรึกษาในโครงการจัดตั้งเขตบริการสารสนเทศ
ออกแบบระบบอาณัติสัญญาณและโทรคมนาคม เป็นต้น

 การตลาดและภาวะการแข่งขัน

1. กลยุทธ์ในการแข่งขัน

เนื่องจากลักษณะงานของบริษัทส่วนใหญ่เป็นโครงการการให้บริการหรือโครงการที่ได้รับจากการประมูลของหน่วยงานของภาครัฐหรือบริษัทเอกชนขนาดใหญ่
เช่น ทศท. กสท. หรือบริษัทเอกชนอื่นๆ รวมทั้งบริษัทในเครือ
ซึ่งมีกำหนดระยะเวลาดำเนินงานตามเงื่อนไขสัญญาที่แน่นอนเป็นระยะเวลานาน
ในกรณีที่สัญญาหมดอายุหรือจบโครงการ
บริษัทก็จะยังสามารถให้บริการในด้านการบำรุงรักษาระบบได้อย่างต่อเนื่อง
และยังมีโอกาสที่จะได้รับงานในการประมูลแบบ Close Bid
ของโครงการต่อเนื่องที่บริษัทเคยให้บริการ เป็นต้น ด้วยเหตุนี้
บริษัทจึงใช้กลยุทธ์ทางการตลาดหลายด้านพร้อมๆ กัน
เพื่อให้แน่ใจว่าลูกค้าของบริษัทจะสั่งซื้อหรือใช้บริการของบริษัทซ้ำอีกเมื่อมีการขยายโครงการหรือมีโครงการใหม่ๆ
เกิดขึ้น ทั้งนี้ กลยุทธ์ทางการตลาดที่บริษัทใช้ประกอบด้วย

ผลิตภัณฑ์

บริษัทจะทำการศึกษาข้อมูลเกี่ยวกับโครงการที่ลูกค้ากำลังวางแผนอยู่อย่างละเอียดเพื่อให้ทราบถึงความต้องการของลูกค้า
และเลือกเสนอผลิตภัณฑ์ที่ตรงกับความต้องการนั้นๆ ซึ่งสอดคล้องกับระบบเดิมของลูกค้า
โดยเน้นที่คุณภาพของผลิตภัณฑ์และชื่อเสียงของผู้ผลิตอุปกรณ์ที่เป็นที่ยอมรับกันอย่างกว้างขวาง เช่น
Alcatel และ LG เป็นต้น

บริการหลังการขาย

บริการหลังการขายเป็นหัวใจสำคัญในการทำธุรกิจของบริษัท
การเสนอบริการซ่อมบำรุงหลังการขายช่วยให้บริษัทสามารถต่อรองราคากับลูกค้าได้มากขึ้น
บริการซ่อมบำรุงของบริษัทนั้น เน้นที่คุณภาพของวิศวกรในการวิเคราะห์ปัญหา
และความรวดเร็วในการถอดเปลี่ยนอุปกรณ์และซ่อมบำรุงระบบ
ความสะดวกรวดเร็วที่บริษัทมอบให้สามารถช่วยให้ลูกค้าประหยัดเงินตราได้มาก
และมีส่วนช่วยสร้างเสริมความสัมพันธ์ระหว่างลูกค้ากับบริษัทให้แน่นแฟ้นยิ่งขึ้น

ความสัมพันธ์กับลูกค้า

บริษัทใช้กลยุทธ์การสร้างความสัมพันธ์ที่ดีกับลูกค้าในทุกระดับขององค์กรด้วยการมุ่งเน้นคุณภาพของงานบริการ
เช่น การส่งมอบงานภายในระยะเวลาที่กำหนด หรือเร็วกว่าที่กำหนด
บริการให้คำปรึกษาทางด้านเทคนิค และบริการฝึกอบรมพนักงานของลูกค้า เป็นต้น

ความสัมพันธ์กับผู้จำหน่ายอุปกรณ์ (Supplier)

ความสัมพันธ์ที่ดีกับผู้จำหน่ายอุปกรณ์เป็นปัจจัยที่สำคัญที่สุดปัจจัยหนึ่งที่จะทำให้บริษัทประสบความสำเร็จในงานประมูล
เพราะเกี่ยวเนื่องโดยตรงกับต้นทุนการดำเนินงานของบริษัท
บริษัทใช้กลยุทธ์การสร้างความสัมพันธ์กับผู้จำหน่ายอุปกรณ์หลายราย
แต่ละรายมีความเชี่ยวชาญในระบบโทรคมนาคมต่างๆ กัน
ทั้งนี้เพื่อให้บริษัทมีความสามารถเลือกใช้อุปกรณ์ที่เหมาะสมกับความต้องการและงบประมาณของลูกค้าแต่ละราย
ซึ่งในช่วงระยะเวลาที่ผ่านมา
บริษัทมีผู้จำหน่ายอุปกรณ์รายใหญ่หลายรายที่ติดต่องานกันและมีความสัมพันธ์ที่ดีกับบริษัทมาเป็นเวลานาน
โดยบริษัทไม่มีการจัดซื้ออุปกรณ์จากผู้จัดจำหน่ายรายใดรายหนึ่งเกินร้อยละ 30 ของรายได้รวม

ความสามารถในการให้บริการได้อย่างครบวงจร

บริษัทสามารถให้บริการตั้งแต่ออกแบบ จำหน่าย ติดตั้งอุปกรณ์สื่อสารโทรคมนาคม
รวมทั้งการให้บริการงานวิศวกรรมโยธา โทรคมนาคมภายใต้บริษัท ที.เจ.พี. เอ็นจิเนียริ่ง จำกัด
และการออกแบบและวางระบบคอมพิวเตอร์ โทรคมนาคมภายใต้บริษัท สยามเทลเทคคอมพิวเตอร์
จำกัด ซึ่งบริษัททั้งสองแห่งเป็นบริษัทย่อยของบริษัท
ความสามารถในการให้บริการได้อย่างครบวงจรนี้ทำให้บริษัทมีความพร้อมที่จะเข้าร่วมงานประมูลทางด้านโทรคมนาคมในทุกรูปแบบ
ตลอดจนทำให้บริษัทสามารถลดต้นทุนของงานในแต่ละช่วงลงได้
และควบคุมกำหนดการส่งมอบงานได้อย่างมีประสิทธิภาพมากขึ้น

2. ลักษณะลูกค้าของบริษัท

ลูกค้าของบริษัทสามารถแบ่งออกได้เป็น 2 ลักษณะ คือ

 หน่วยงานราชการและรัฐวิสาหกิจ ได้แก่ ทศท กสท การรถไฟแห่งประเทศไทย
และกรมการบินพาณิชย์ ตลอดจนสถาบันการศึกษาของรัฐ เป็นต้น

 บริษัทเอกชน ได้แก่ บริษัทในเครือซึ่งเป็นผู้ประกอบการในโครงการสัมปทาน เช่น บริษัท
ทีทีแอนด์ที จำกัด (มหาชน) หรือ (“ทีทีแอนด์ที” หรือ “TT&T”) และบริษัท จัสมิน ซับมารีน
เทเลคอมมิวนิเคชั่นส์ จำกัด

3. การจำหน่ายและช่องทางการจัดจำหน่าย

บริษัทใช้ 2 วิธีร่วมกันในการทำตลาด คือ

 การขายตรง (Direct Marketing) โดยทีมวิศวกรของบริษัท

 การเข้าร่วมการประมูลโครงการ อาจเป็นทั้งการประมูลแบบเปิด (Open Bid)
หรือการประมูลแบบปิด (Close Bid) การประมูลแบบเปิด คือ
การที่หน่วยงานเจ้าของกิจการเปิดขายแบบการประมูลแก่ผู้สนใจทั่วไป การประมูลแบบปิด คือ
การที่หน่วยงานเจ้าของโครงการส่งจดหมายเชิญเพียงบางบริษัทให้เข้าร่วมประมูล
โดยหน่วยงานเจ้าของโครงการจะทำการคัดเลือกบริษัทที่จะเชิญ โดยดูจากความสามารถ
ประวัติการขายและบริการในอดีต
รวมทั้งระบบที่ใช้อยู่เดิมกับระบบที่บริษัทผู้ได้รับเชิญมีความเชี่ยวชาญ และบริการหลังการขายที่ดี
เป็นต้น

โดยเฉลี่ยแล้วการขายตรงคิดเป็นสัดส่วนประมาณร้อยละ 30 ของยอดขายในแต่ละปี
ในขณะที่การเข้าร่วมประมูลโครงการคิดเป็นสัดส่วนประมาณร้อยละ 70

4. นโยบายราคา

ในการเสนอราคาเพื่อประมูลงานใดงานหนึ่ง
ฝ่ายบริหารของบริษัทจะมีการประชุมหารือร่วมกันเพื่อวิเคราะห์ถึงคู่แข่งและผู้จำหน่ายอุปกรณ์
(Supplier) ของคู่แข่งขันเหล่านั้น
เนื่องจากเป็นปัจจัยสำคัญในการประเมินแนวโน้มราคาที่คู่แข่งจะเสนอในการประมูลว่าสูงหรือต่ำเพียงใด
นอกจากนี้บริษัทยังพิจารณาถึงผู้จำหน่ายอุปกรณ์ที่บริษัทจะเลือกใช้เองว่าจะสามารถลดราคาให้ต่ำสุดลงไปได้เท่าใด
ในกรณีทั่วไปแล้วนโยบายกำหนดราคาของบริษัท คือ ต้นทุนบวกอัตรากำไรขั้นต้น

5. ภาวะการแข่งขัน

ในช่วงปี 2546
เศรษฐกิจของประเทศขยายตัวดีขึ้นเมื่อเทียบกับปีที่ผ่านมาทำให้มีโครงการของหน่วยงานรัฐวิสาหกิจต่างๆ
จำนวนมากขึ้น และในขณะเดียวกันก็มีผู้ประกอบการเพิ่มมากขึ้นด้วย ดังนั้นบริษัทต่างๆ
จึงจำเป็นต้องปรับกลยุทธ์ในการแข่งขันโดยเน้นด้านราคา
และเพิ่มการดำเนินกิจกรรมทางการตลาดและเข้าร่วมประมูลงานต่างๆ มากขึ้น
วิธีการเข้าร่วมประมูลของบริษัทแบ่งออกเป็น 2 รูปแบบคือ 1) การจัดหาพิเศษ
เป็นการจัดหาอุปกรณ์สำหรับโครงการต่อเนื่องจากโครงการเดิมซึ่งโครงการในลักษณะนี้เมื่อบริษัทประมูลงานได้บริษัทจะเป็นผู้ดำเนินโครงการเองเพียงรายเดียว
และ 2) การเปิดประมูลงานทั่วไป ซึ่งมีคู่แข่งขันเข้าร่วมแข่งขันโดยประมาณ 5-10
รายแล้วแต่ประเภทของอุปกรณ์และขนาดของโครงการ ที่ผ่านมาบริษัทมีคู่แข่งขันที่สำคัญ เช่น บริษัท
ยูไนเต็ด เทเลคอม จำกัด บริษัท ซีเมนส์ จำกัด หรือบริษัท ล็อกซเล่ย์ จำกัด (มหาชน) เป็นต้น
โดยเมื่อเปรียบเทียบศักยภาพในการแข่งขันของบริษัทกับคู่แข่งขันจะอยู่ในระดับที่ใกล้เคียง
เนื่องมาจากบริษัทมีบุคลากรที่มีประสบการณ์และความชำนาญ
รวมถึงปัจจุบันบริษัทหันมาใช้กลยุทธ์ในการเข้าประมูลงานร่วมกับบริษัทผู้ผลิตอุปกรณ์ต่างๆ
จากต่างประเทศเพิ่มมากขึ้น เป็นเหตุให้บริษัทได้รับการสนับสนุนด้านราคา
ด้านการเงินและด้านเทคนิคเพิ่มมากขึ้น สำหรับสภาพการแข่งขันในธุรกิจนี้
จะพบว่ามีแนวโน้มที่บริษัทผู้ผลิตจากต่างประเทศจะเข้ามาแข่งขันโดยตรงมากขึ้น
ทำให้การแข่งขันทวีความรุนแรงและมีการตัดราคากันอย่างเห็นได้ชัดในการประมูลงานแต่ละครั้ง

 การจัดหาผลิตภัณฑ์หรือบริการ 

บริษัทเป็นผู้นำเข้าอุปกรณ์โทรคมนาคมจากต่างประเทศโดยมิได้ทำการผลิตอุปกรณ์ใดๆ ด้วยตนเอง
ทั้งนี้การนำเข้าอุปกรณ์โทรคมนาคมนี้มิได้จำกัดเฉพาะผู้ผลิตรายหนึ่งรายใด
เนื่องจากมีผู้ผลิตหลายราย และการสั่งซื้ออุปกรณ์ต่างๆ
จะขึ้นอยู่กับลักษณะของโครงการที่บริษัทเข้าร่วมประมูลว่าจะสอดคล้องและเหมาะสมที่จะใช้อุปกรณ์ของบริษัทใด
สำหรับผลิตภัณฑ์ส่วนใหญ่บริษัทจะสั่งซื้อจากบริษัทผู้ผลิตโดยตรง โดยในการจัดซื้อจากบริษัทผู้ผลิตนี้
บริษัทจะติดต่อเพื่อขอทราบรายละเอียดสินค้า ราคา และเงื่อนไขต่างๆ
ตลอดจนปัจจัยด้านอัตราแลกเปลี่ยน
ทั้งนี้เพื่อให้สอดคล้องกับข้อกำหนดของโครงการก่อนที่บริษัทจะยื่นประมูลโครงการทุกครั้ง
และเมื่อบริษัทชนะการประมูลแล้ว บริษัทก็จะจัดทำสัญญาซื้อขายสินค้าเป็นรายโครงการต่อไป

 งานที่ยังไม่ได้ส่งมอบ 

ณ 31 ธันวาคม 2546 บริษัทมีงานที่ยังไม่ได้ส่งมอบ ดังนี้

+---+-------------------------------------------------------+------------+
|   | ชื่องาน/ลูกค้า                                            | 31 ธ.ค. 46 |
|   |                                                       |            |
|   |                                                       | มูลค่า       |
|   |                                                       | (ล้านบาท)   |
+---+-------------------------------------------------------+------------+
|   | ออกแบบ จัดหา และติดตั้งระบบสัญญาณและโทรคมนาคม              | 679        |
|   | สำหรับโครงการรถไฟรางคู่ (Package ST1)                    |            |
+---+-------------------------------------------------------+------------+
|   |                                                       |            |
+---+-------------------------------------------------------+------------+

นอกจากนี้
บริษัทยังคงนโยบายเข้าร่วมประมูลสัมปทานหรือยื่นข้อเสนอเพื่อขอใบอนุญาตโครงการการให้บริการระบบสื่อสารโทรคมนาคม
โดยเมื่อบริษัทสามารถประมูลสัมปทานได้
บริษัทจะจัดตั้งบริษัทใหม่ขึ้นเพื่อเป็นผู้ดำเนินการโครงการสัมปทานแต่ละโครงการ
หรือในกรณีที่บริษัทร่วมมือกับบริษัทพันธมิตรทางธุรกิจเข้าร่วมประมูลโครงการ
บริษัทจะดำเนินการบริหารโครงการที่ประมูลมาได้ในลักษณะกิจการร่วมค้า (Consortium)
แทนการจัดตั้งบริษัทใหม่ ซึ่งเมื่อวันที่ 7 กันยายน 2544 บริษัทและ แอลจี อินดัสเทรียล ซิสเต็มส์
คอมปะนี ลิมิเต็ด ได้ลงนามในสัญญาออกแบบ จัดหา และติดตั้งระบบสัญญาณและโทรคมนาคม
สำหรับโครงการรถไฟรางคู่เส้นทางรังสิต-ชุมทางบ้านภาชี
และเส้นทางชุมทางบางซื่อ-ชุมทางตลิ่งชัน ให้กับการรถไฟแห่งประเทศไทย (“รฟท”)
มูลค่าโครงการประมาณ 1,600 ล้านบาท (เป็นมูลค่างานในส่วนของ JI ประมาณ 913.93
ล้านบาท) โดยมีระยะเวลาดำเนินงาน 26 เดือน (ตั้งแต่เดือนกันยายน 2544 – ธันวาคม 2546)

3.2 ธุรกิจร่วมลงทุนผ่านบริษัทในเครือ (Investment as a Holding Company)

ธุรกิจร่วมลงทุนผ่านบริษัทในเครือ ซึ่งบริษัทเข้าไปลงทุนในบริษัทย่อยและบริษัทร่วม
เพื่อดำเนินธุรกิจเกี่ยวกับการสื่อสารโทรคมนาคมในระบบต่างๆ และธุรกิจอื่นๆ
ที่ต่อเนื่องและมีแนวโน้มการเจริญเติบโตดีหรือเอื้อประโยชน์ต่อกลุ่มบริษัทในอนาคต
โดยสามารถแบ่งสายงานธุรกิจหลักได้เป็น 4 ประเภท ดังนี้

3.2.1 ธุรกิจการให้บริการระบบโทรคมนาคม (Telecom Operators and Service
Providers)

3.2.2 ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and Distribution)

3.2.3 ธุรกิจบริการด้านอินเตอร์เนต (Internet Business)

3.2.4 ธุรกิจอื่นๆ (Other Interest)

3.2.1 ธุรกิจการให้บริการระบบโทรคมนาคม (Telecom Operators and Service
Providers)

สายธุรกิจนี้จะเป็นบริษัทที่ดำเนินโครงการสัมปทานที่ประมูลได้ โดยมีสัดส่วนรายได้สำหรับปี 2546
เท่ากับ 3,972.4 ล้านบาท หรือคิดเป็นร้อยละ 56.13 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 7 บริษัท คือ

3.2.1.1 บริษัท อคิวเมนท์ จำกัด

บริษัท อคิวเมนท์ จำกัด มีทุนจดทะเบียนชำระแล้ว 760 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2546 ประมาณร้อยละ 24.94 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

บริษัท อคิวเมนท์ จำกัด ดำเนินธุรกิจเกี่ยวกับการสื่อสารโทรคมนาคมผ่านดาวเทียม 3 โครงการ
ตามสัญญาสัมปทานที่ได้รับจาก ทศท คือ

1.1 โครงการสัญญาร่วมลงทุนจัดตั้งระบบสื่อสารภายในประเทศด้วยดาวเทียม (TDMA)

บริษัทเป็นผู้ลงทุนและดำเนินการตามสัญญาร่วมลงทุนจัดตั้งระบบสื่อสารภายในประเทศด้วยดาวเทียม
(สรุปรายละเอียดของสัญญาดูได้จากเอกสารแนบ 3)
โดยจัดหาและติดตั้งเครื่องมืออุปกรณ์ระบบสื่อสารดาวเทียมเพื่อเชื่อมโยงชุมสายหลัก 10
แห่งทั่วประเทศ ทั้งนี้ ทศท จะชำระค่าบริการให้แก่บริษัทในอัตราวงจรละ 18,800 บาทต่อเดือน
ตลอดอายุสัมปทาน 15 ปี ตั้งแต่ปี 2533-2548
ดังนั้นรายรับของบริษัทในส่วนนี้จะเป็นจำนวนคงที่เท่ากับประมาณ 243.6 ล้านบาทต่อปี หรือ 3,654
ล้านบาทตลอดอายุสัมปทาน

1.2 โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN)

บริษัทเป็นผู้ลงทุนในการจัดหาและติดตั้งอุปกรณ์
รวมทั้งเป็นผู้ดำเนินการในการให้บริการสื่อสารข้อมูลและเสียงผ่านดาวเทียมเป็นระยะเวลา 15 ปี
ตั้งแต่ปี 2534-2549 (สรุปรายละเอียดของสัญญาดูได้จากเอกสารแนบ 3) โดย ทศท
จะแบ่งรายได้ที่ได้รับจากการให้บริการให้กับบริษัทเป็นรายเดือน
ซึ่งมีอัตราส่วนแบ่งคิดเป็นร้อยละของรายได้ต่อเดือน ดังนี้

+-------------------------+--------------------------------------------+
| ในแต่ละเดือน              | ส่วนแบ่งที่บริษัทจะได้รับ                          |
|                         |                                            |
| ของปีที่                   | (ร้อยละของรายได้ทั้งหมดต่อเดือน)                 |
+-------------------------+--------------------------------------------+
| 1 - 5                   | 83.0                                       |
|                         |                                            |
| 6 - 10                  | 80.0                                       |
|                         |                                            |
| 11 - 15                 | 75.0                                       |
+-------------------------+--------------------------------------------+

1.3
โครงการสัญญาเช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม

บริษัทเป็นผู้ลงทุนติดตั้งและให้เช่าบริการสถานีลูกข่ายโครงการโทรศัพท์สาธารณะทางไกลชนบทด้วยระบบดาวเทียม
โดยมีเป้าหมายที่จะขยายบริการโทรศัพท์เพิ่มเติมเพื่อให้ครอบคลุมทุกตำบลทั่วประเทศ
ซึ่งเริ่มเปิดให้บริการตั้งแต่ปี 2537 โดยบริษัทได้มีการขยายสถานีลูกข่ายเรื่อยมารวม 3 ระยะ
จนปัจจุบันบริษัทมีสถานีลูกข่ายโครงการโทรศัพท์สาธารณะให้เช่ารวมประมาณ 4,500 สถานี
เพื่อให้บริการโทรศัพท์สาธารณะแก่หมู่บ้านต่างๆ ทั่วประเทศประมาณ 6,000 หมู่บ้านๆ ละ 2
เลขหมาย โดยบริษัทมีสัญญาการเช่าบริการ 3 ระยะ ซึ่งครบกำหนดพร้อมกันคือวันที่ 5 มิถุนายน
2549 (สรุปรายละเอียดของสัญญาดูได้จากเอกสารแนบ 3) และมีรายได้ที่เกิดขึ้นดังนี้

  ---------------- ------------------------------------------------------
  สัญญาระยะที่ 1      รายได้ตลอดอายุโครงการประมาณ 1,517 ล้านบาท

  สัญญาขยายระยะที่ 2  รายได้จากการติดตั้งอุปกรณ์ 31.4 ล้านบาท
                   และรายได้ค่าเช่าใช้บริการและค่าเช่าใช้อุปกรณ์ประมาณปีละ 420
                   ล้านบาท

  สัญญาขยายระยะที่ 3  รายได้จากการติดตั้งอุปกรณ์ 68.8 ล้านบาท
                   และรายได้ค่าเช่าบริการและค่าเช่าใช้อุปกรณ์ประมาณปีละ 840 ล้านบาท
  ---------------- ------------------------------------------------------

นอกจากธุรกิจเกี่ยวกับการสื่อสารโทรคมนาคมผ่านดาวเทียมตามโครงการข้างต้นแล้ว
บริษัทยังรับเป็นผู้ออกแบบ จัดหาและติดตั้งระบบสื่อสารผ่านดาวเทียม
รวมถึงให้บริการลูกค้าในลักษณะโครงการจ้างเหมาแบบเบ็ดเสร็จ (Turn-Key)
แก่หน่วยงานภาครัฐและเอกชน ซึ่งบริษัทได้รับความไว้วางใจจากลูกค้าหลายราย อาทิเช่น
กรมสื่อสารทหารเรือ กองทัพเรือ และบริษัทวิทยุการบินแห่งประเทศไทย เป็นต้น

 2. การตลาดและภาวะการแข่งขัน

2.1 กลยุทธ์ในการแข่งขัน

ในด้านคุณภาพของระบบและอุปกรณ์ที่ติดตั้งให้กับลูกค้า
บริษัทจะเลือกใช้ระบบอุปกรณ์รวมทั้งซอฟต์แวร์ที่มีคุณภาพสูงมีชื่อเสียงเป็นที่ยอมรับทั่วโลก
และมีขีดความสามารถสูง ในส่วนการบริการหลังการขาย
บริษัทมีบุคลากรและวิศวกรที่เชี่ยวชาญประจำอยู่ที่ศูนย์บริการ 18 แห่งทั่วประเทศ
ทำให้บริษัทสามารถให้บริการแก่ลูกค้าได้อย่างทั่วถึงและรวดเร็ว ทั้งนี้
บริษัทได้ปรับปรุงสมรรถนะในการให้บริการซึ่งสามารถเพิ่มขีดความสามารถในการให้บริการได้โดยการปรับปรุงและพัฒนาด้านซอฟต์แวร์
ทำให้บริษัทมีเทคโนโลยีที่ทันสมัยอยู่เสมอโดยไม่ต้องมีการเปลี่ยนอุปกรณ์คอมพิวเตอร์
ทำให้ต้นทุนในการพัฒนาบริการของบริษัทอยู่ในระดับที่ต่ำกว่าคู่แข่ง
รวมทั้งบริษัทได้มีการฝึกอบรมในด้านเทคโนโลยีดาวเทียมให้แก่ลูกค้า
ซึ่งจะส่งผลให้ลูกค้ามีความรู้ความเข้าใจ
และสามารถใช้งานอุปกรณ์ได้อย่างถูกต้องและมีประสิทธิภาพมากยิ่งขึ้น

ปัจจุบันการให้บริการสื่อสัญญาณเสียง (Voice)
บริษัทได้เน้นการเพิ่มประสิทธิภาพและความสะดวกสบายในการใช้งานระบบโทรศัพท์ผ่านดาวเทียมเพื่อให้เกิดประโยชน์สูงสุดในการใช้งาน
และสามารถแข่งขันได้กับผู้ให้บริการโทรศัพท์เคลื่อนที่ในเขตพื้นที่ห่างไกล
นอกจากนี้บริษัทยังได้พัฒนาการให้บริการในระบบสื่อสารเพื่อบริการธุรกิจผ่านดาวเทียม (ISBN)
อย่างต่อเนื่องโดยทีมวิศวกร เพื่อนำเอาจุดเด่นของระบบสื่อสารผ่านดาวเทียมที่เหนือกว่าบริการอื่นๆ
และเทคโนโลยีของระบบสื่อสารผ่านดาวเทียมที่มีการพัฒนาอย่างต่อเนื่อง
มาผสมผสานกันเพื่อให้เกิดบริการใหม่ๆ
สำหรับตอบสนองความต้องการของลูกค้าในแต่ละกลุ่มที่มีความหลากหลาย

2.2 การจำหน่ายและช่องทางการจำหน่าย

บริษัทใช้วิธีขายตรง (Direct Marketing) ให้กับลูกค้า โดยทีมงานวิศวกรฝ่ายขายของบริษัท
เนื่องจากเป็นธุรกิจซึ่งต้องใช้ความรู้ความเชี่ยวชาญพิเศษเฉพาะด้านในการให้คำปรึกษาแนะนำแก่ลูกค้า
นอกจากนี้บริษัทยังเพิ่มช่องทางการจำหน่ายและให้บริการผ่าน ทศท และกลุ่มบริษัทคู่ค้ารายใหญ่
(Strategic Business Alliance)

2.3 ภาวะการแข่งขัน

1. บริการด้านโครงข่ายสื่อสารภายในประเทศด้วยดาวเทียม (TDMA) :
บริษัทเป็นผู้ให้บริการรายเดียวที่ได้รับสัมปทานจาก ทศท
ในลักษณะการเช่าบริการวงจรสื่อสารตามสัญญา

2. บริการสื่อสารเพื่อบริการธุรกิจผ่านดาวเทียม (ISBN) :
มีการแข่งขันค่อนข้างรุนแรงโดยเฉพาะอย่างยิ่งในด้านราคา
จากคู่แข่งในประเภทธุรกิจเดียวกันซึ่งมีอยู่ทั้งสิ้น 3 ราย ได้แก่ กสท บริษัท สามารถ เทเลคอม
จำกัด และบริษัท คอมพิวเนท คอร์ปอเรชั่น จำกัด
สำหรับธุรกิจประเภทนี้เมื่อพิจารณาถึงศักยภาพในการแข่งขันจะพบว่า กสท
จะมีศักยภาพในการแข่งขันที่สูงกว่าทั้งทางด้านเงินทุน
มีการให้บริการที่หลากหลายครบวงจรและสามารถตอบสนองความต้องการของลูกค้าได้มากกว่า
ส่วนคู่แข่งขันที่เหลืออีก 2 บริษัทจะมีศักยภาพอยู่ในระดับที่ใกล้เคียงกันกับบริษัท

3. บริการด้านสถานีลูกข่ายโครงการโทรศัพท์สาธารณะทางไกลชนบทด้วยดาวเทียม :
บริษัทได้รับสัมปทานจาก ทศท ในลักษณะการเช่าบริการสถานีลูกข่ายตามสัญญาเพียงรายเดียว

 3. การจัดหาผลิตภัณฑ์หรือบริการ

3.1 กำลังการผลิตและปริมาณการผลิตจริง

โครงการสื่อสารภายในประเทศด้วยดาวเทียม (TDMA)
เพื่อเชื่อมโยงชุมสายโทรศัพท์มีกำลังการผลิต รวมทั้งสิ้น 1,080 วงจร และสามารถขยายได้สูงสุด
1,800 วงจร

ส่วนโครงการสื่อสารเพื่อบริการธุรกิจผ่านดาวเทียม (ISBN) นั้น
กำลังการผลิตขึ้นอยู่กับตัวแปรสำคัญ 2 ลักษณะ คือ จำนวนช่องสัญญาณดาวเทียม
และปริมาณการใช้ช่องสัญญาณดาวเทียม

1. จำนวนช่องสัญญาณดาวเทียม

ปัจจุบันบริษัทเช่าช่องสัญญาณดาวเทียม จำนวน 2.25 ทรานสปอนเดอร์ จากดาวเทียมไทยคม ของ
บริษัท ชิน แซทเทลไลท์ จำกัด (มหาชน)

2. ปริมาณการใช้ช่องสัญญาณดาวเทียม

มีตัวแปรหลัก 3 ชนิด บางชนิดแปรผันตลอดเวลา ได้แก่

 ประเภทของระบบบริการ เนื่องจากบริการ ISBN ระบบ SCPC
บริษัทต้องจัดสรรช่องความถี่ในการส่งสัญญาณให้กับลูกค้าแต่ละรายแยกต่างหากจากกัน
ดังนั้นหากมีลูกค้าที่ใช้บริการ ISBN ระบบ SCPC มาก ช่องสัญญาณดาวเทียมที่เช่าไว้ก็จะเต็มเร็วขึ้น
ในทางกลับกัน หากมีลูกค้าที่เลือกใช้บริการ ISBN ระบบ TDMA มาก
การใช้ช่องสัญญาณดาวเทียมสามารถทำได้อย่างมีประสิทธิภาพมากกว่าเพราะใช้งานร่วมกัน
อัตราการใช้ช่องสัญญาณดาวเทียมจึงขึ้นกับประเภทของระบบบริการที่ลูกค้าแต่ละรายเลือกใช้

 ปริมาณของข้อมูลและอัตราความเร็วในการส่งข้อมูล
เป็นตัวแปรที่แปรผันไปตามลักษณะงานและการส่งข้อมูลของลูกค้า
ปริมาณและอัตราความเร็วในการส่งข้อมูลนี้จะใช้คำนวณอัตราการส่งข้อมูลขาออก (Outbound
Traffic Rate หรือ Outlink)
ซึ่งเป็นตัวกำหนดปริมาณการใช้ช่องสัญญาณดาวเทียมที่สำคัญปัจจัยหนึ่ง

 อุปกรณ์จานสายอากาศ ได้แก่ ขนาดของจานสายอากาศ
รวมถึงขนาดของอุปกรณ์ขยายกำลังของสัญญาณ (Power Amplifier) ที่ติดตั้ง ณ
สถานีโทรคมนาคมดาวเทียมศูนย์กลาง (Hub) และสถานีดาวเทียมลูกข่าย

3.2 ข้อมูลเกี่ยวกับวัตถุดิบ

บริษัทเลือกใช้อุปกรณ์ระบบสื่อสารดาวเทียมของบริษัท ฮิวจ์ เนทเวิร์ค ซิสเต็ม จำกัด
แห่งสหรัฐอเมริกา
ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียมและมีส่วนแบ่งตลาดกว่า 70%
ทั่วโลก ส่วนอุปกรณ์ขาตั้ง (mounting) บริษัทซื้อจากผู้ผลิตหลายรายภายในประเทศ ทั้งนี้
ปัจจุบันในส่วนของอุปกรณ์ระบบสื่อสารภายในประเทศด้วยดาวเทียม (TDMA)
บริษัทได้หันมาสั่งซื้อและจ้างผลิตชิ้นส่วนจากผู้ผลิตในประเทศทดแทนการสั่งซื้ออุปกรณ์และชิ้นส่วนจากผู้ผลิตในต่างประเทศ
เพื่อลดต้นทุนและระยะเวลาในการซ่อมบำรุง นอกจากนี้
บริษัทยังได้พัฒนาขีดความสามารถในการซ่อมอุปกรณ์ของระบบสื่อสารเพื่อบริการธุรกิจผ่านดาวเทียม
(ISBN) ซึ่งขณะนี้บริษัทสามารถซ่อมได้เองมากกว่า 80%
ของอุปกรณ์เสียทั้งหมดในโครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม
(ISBN)

สำหรับช่องสัญญาณดาวเทียมนั้น ปัจจุบันบริษัทเช่าช่องสัญญาณดาวเทียมจำนวน 2.25
ทรานสปอนเดอร์จากดาวเทียมไทยคมของบริษัท ชิน แซทเทลไลท์ จำกัด (มหาชน)

3.2.1.2 บริษัท สมาร์ท ไฮเวย์ จำกัด

บริษัท สมาร์ท ไฮเวย์ จำกัด เป็นบริษัทย่อยของบริษัท อคิวเมนท์ จำกัด มีทุนจดทะเบียน 15.5
ล้านบาท เป็นบริษัทร่วมทุนระหว่างบริษัท อคิวเมนท์ จำกัด และ กสท โดยบริษัท อคิวเมนท์ จำกัด
ถือหุ้นในบริษัทดังกล่าวในอัตราส่วนร้อยละ 67.40 ของทุนจดทะเบียน และมีสัดส่วนรายได้สำหรับปี
2546 ประมาณร้อยละ 1.32 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

บริษัท สมาร์ท ไฮเวย์ จำกัด ดำเนินกิจการให้เช่าวงจรสื่อสัญญาณความเร็วสูงภายในประเทศ
โดยได้รับใบอนุญาตในการดำเนินการจาก กสท ในปัจจุบันบริการของบริษัทเป็นการให้เช่าวงจร
Digital Leased Circuit ผ่านเครือข่ายเส้นใยแก้วนำแสง
โดยทางบริษัทเช่าใช้วงจรเชื่อมโยงจาก กสท ในหลายเส้นทางทั่วประเทศ และนำมาใช้เป็นวงจร
Backbone เพื่อเชื่อมโยงเข้ากับโครงข่ายกระจายในท้องถิ่นที่ทางบริษัท
ดำเนินการติดตั้งไปยังบ้านผู้เช่า

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังติดตั้งและให้เช่าอุปกรณ์ปลายทางแก่ผู้เช่าด้วย
ซึ่งทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย (Total Solution)

 2. การตลาดและภาวะการแข่งขัน

2.1 กลยุทธ์ในการแข่งขัน

บริษัท สมาร์ท ไฮเวย์ จำกัด เน้นการพัฒนาบริการให้ลูกค้าประทับใจมากที่สุด
โดยพยายามรักษาฐานลูกค้าเก่า
จึงได้จัดตั้งศูนย์รับแจ้งเหตุขัดข้องเพื่อให้ลูกค้าสามารถติดต่อเข้ามาได้ตลอด 24
ชั่วโมงโดยไม่มีวันหยุด ซึ่งจะเป็นศูนย์ที่แก้ไขปัญหาเบื้องต้นให้กับลูกค้า
ตลอดจนเป็นศูนย์ที่จะติดต่อกับหน่วยงานซ่อมบำรุงที่มีอยู่ทั่วประเทศในการเข้าไปดำเนินการแก้ไขปัญหาที่ชุมสายหรือที่บ้านผู้เช่า
นอกจากนี้ยังมีการจัดทำ Retention Program ให้กับลูกค้า เช่น
มีส่วนลดค่าเช่ารายเดือนให้สำหรับลูกค้าเก่าที่ต่อสัญญา หรือไม่คิดค่าติดตั้ง
สำหรับลูกค้าเก่าที่ต้องการเช่าวงจรใหม่เพิ่ม หรือ up speed วงจรเดิม
มีการจัดโปรแกรมท่องเที่ยวให้ฟรี จัด Golf Open มีของขวัญให้ในเทศกาลสำคัญต่างๆ
หรือวันคล้ายวันเกิดให้กับลูกค้า

สำหรับกลุ่มลูกค้าใหม่จะให้ทดลองใช้วงจรฟรีในช่วงระยะเวลาหนึ่ง
เพื่อสร้างความมั่นใจให้กับลูกค้าใหม่ที่ยังไม่เคยใช้บริการของบริษัท
หรือลูกค้าใหม่ที่มีการเช่าใช้วงจรเช่าบางส่วนจาก operator รายอื่นๆ
และมีปัญหาในการใช้บริการ หรือหมดสัญญาใช้บริการ
ทางบริษัทจะพยายามชักจูงให้มาใช้บริการวงจรเช่าจากทางบริษัท โดยไม่คิดค่าติดตั้ง
และมีส่วนลดค่าเช่ารายเดือนให้ในลักษณะเป็น volume discount

นอกเหนือจากบริการให้เช่าวงจรสื่อสัญญาณความเร็วสูงดังกล่าวแล้ว
ทางบริษัทยังมีการให้บริการในการติดตั้งและให้เช่าอุปกรณ์ปลายทางแก่ผู้เช่าด้วย
ซึ่งจะทำให้บริการของทางบริษัทครอบคลุมทั้งในส่วนวงจรสื่อสัญญาณที่เป็นตัวกลางเชื่อมโยงผู้เช่าทั้งสองด้าน
และอุปกรณ์หัวท้าย

2.2 ลักษณะลูกค้าเป้าหมายปัจจุบันของบริษัทส่วนใหญ่จะเป็น ธนาคารพาณิชย์ สถาบันการเงิน
บริษัทประกันภัย ผู้ให้บริการอินเตอร์เน็ต โรงงานอุตสาหกรรม
รวมทั้งกลุ่มธุรกิจขนาดเล็กรายย่อยทั่วไป

2.3 การจำหน่ายและช่องทางการจำหน่าย
บริษัทได้เน้นการขายบริการวงจรเช่าให้กับกลุ่มลูกค้าองค์กร (Corporate Customers)
โดยส่งทีมงานขายและทีมงานวิศวกรเข้าไปติดต่อและให้คำปรึกษาโดยตรงเกี่ยวกับบริการ ทั้งนี้
บริษัทมีฐานลูกค้าจำนวนหนึ่งอยู่แล้ว ซึ่งเป็นกลุ่มลูกค้าของบริษัท อคิวเมนท์ จำกัด และลูกค้าอื่นๆ
ของบริษัทอื่นในเครือ นอกจากนี้
บริษัทยังได้ร่วมมือกับตัวแทนจำหน่ายอุปกรณ์ปลายทางหลายรายในการช่วยขายสินค้าและบริการแก่กันและกัน

2.4 ภาวะการแข่งขันของธุรกิจบริการวงจรเช่าเป็นธุรกิจที่มีคู่แข่งในตลาดหลายราย
ทั้งหน่วยงานรัฐวิสาหกิจและบริษัทเอกชน แต่บริษัทมีอัตราค่าบริการที่อ้างอิงอยู่กับ กสท
ซึ่งเป็นอัตราที่ลูกค้าในตลาดยอมรับ นอกจากนี้ บริษัทยังมีจุดแข็งในการแข่งขัน คือ
มีบริการที่พร้อมและมีคุณภาพของวงจรเช่าที่ดี ตลอดจนการให้บริการเสริมอื่นๆ แก่ลูกค้า
เช่นการจัดทำรายงานคุณภาพวงจรเช่ารายเดือนแก่ลูกค้าทุกราย
และการจัดฝึกอบรมให้ความรู้ด้านวงจรเช่า
และเครือข่ายการสื่อสารข้อมูลให้แก่ลูกค้าโดยไม่คิดค่าใช้จ่าย เป็นต้น

 3. การจัดหาผลิตภัณฑ์หรือบริการ

เครือข่ายสื่อสัญญาณภายในประเทศที่ให้บริการอยู่นี้เป็นเครือข่ายที่สามารถขยายขนาดได้ตามปริมาณอุปสงค์ของลูกค้า
โดยบริษัทเช่าใช้วงจรเชื่อมโยงที่ผ่านเส้นใยแก้วนำแสงของ กสท
และเลือกใช้อุปกรณ์มัลติเพล็กเซอร์ (Multiplexer) ของบริษัท ลูเซนท์ เทคโนโลยี อิงค์
ซึ่งเป็นอุปกรณ์ที่มีคุณภาพและหลายหน่วยงานในประเทศไทยเลือกใช้

3.2.1.3 บริษัท จัสมิน ซับมารีน เทเลคอมมิวนิเคชั่นส์ จำกัด

บริษัท จัสมิน ซับมารีน เทเลคอมมิวนิเคชั่นส์ จำกัด มีทุนจดทะเบียนชำระแล้ว 1,550 ล้านบาท
ถือหุ้นโดย บริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100
ของทุนจดทะเบียน และมีสัดส่วนรายได้สำหรับปี 2546 ประมาณร้อยละ 18.76
ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

บริษัท จัสมิน ซับมารีน เทเลคอมมิวนิเคชั่นส์ จำกัด
เป็นผู้รับสัมปทานโครงการร่วมลงทุนจัดสร้างและให้บริการโครงข่าย เคเบิ้ลใยแก้วนำแสงใต้น้ำแก่
ทศท เป็นเวลา 20 ปี ซึ่งจะครบกำหนดอายุสัญญาในปี 2554 มูลค่าการลงทุนโดยประมาณเท่ากับ
4,300 ล้านบาท เพื่อขยายโครงข่ายโทรศัพท์สู่ภาคใต้
และเพื่อสร้างระบบสื่อสัญญาณสำรองในกรณีเกิดเหตุขัดข้องของระบบสื่อสัญญาณภาคพื้นดิน
ซึ่งการติดตั้งโครงข่ายดังกล่าวได้เสร็จสมบูรณ์แล้ว โดย ทศท
แบ่งรายได้ที่ได้จากการให้บริการโทรศัพท์ที่เกิดจากการใช้โครงข่ายที่บริษัทจัดสร้างในอัตราร้อยละ
31 ในปีที่ 2 ลดลงจนถึงร้อยละ 13 ในปีที่ 20 ทั้งนี้ บริษัทเปิดให้บริการแก่ ทศท
โดยบริษัทคาดว่าจะมีรายได้จากการให้บริการโครงข่ายเคเบิ้ลใยแก้วนำแสงใต้น้ำตลอดอายุสัมปทานรวมประมาณ
19,014 ล้านบาท (สรุปรายละเอียดของสัญญาดูได้จากเอกสารแนบ 3)

 2. การตลาดและภาวะการแข่งขัน

2.1 กลยุทธ์ในการแข่งขัน

บริษัทให้บริการแก่ ทศท แต่เพียงผู้เดียว จึงไม่จำเป็นต้องดำเนินกลยุทธ์ทางการตลาดแต่อย่างใด
อย่างไรก็ตาม บริษัทมีนโยบายที่จะให้บริการที่ดีที่สุด
ไม่ว่าจะเป็นในรูปของการดูแลรักษาและซ่อมบำรุงอุปกรณ์ให้อยู่ในสภาพสมบูรณ์
หรือการให้บริการสนับสนุนทางเทคนิคต่างๆ รวมทั้งการฝึกอบรมให้แก่เจ้าหน้าที่ของ ทศท ด้วย

2.2 ภาวะการแข่งขัน

ธุรกิจให้บริการโครงข่ายเคเบิ้ลใยแก้วนำแสงใต้น้ำ ถือได้ว่าบริษัท จัสมิน ซับมารีน
เทเลคอมมิวนิเคชั่นส์ จำกัด เป็นผู้ให้บริการรายเดียวที่ดำเนินธุรกิจนี้ เนื่องจากบริษัท จัสมิน
ซับมารีน เทเลคอมมิวนิเคชั่นส์ จำกัด
ได้รับเลือกให้เป็นผู้รับสัมปทานโครงการร่วมลงทุนจัดสร้างและให้บริการจาก ทศท แต่เพียงผู้เดียว

 3. การจัดหาผลิตภัณฑ์หรือบริการ

3.1 กำลังการผลิต

ตามสัญญาสัมปทานบริษัทจะต้องทำการส่งมอบอุปกรณ์ให้แก่ ทศท
โดยกำหนดจำนวนวงจรที่ใช้งานได้ในแต่ละปี ซึ่งขณะนี้บริษัทมีช่องสัญญาณที่ส่งมอบให้แก่ ทศท
และใช้งานอยู่ทั้งสิ้น 15,360 วงจร

3.2 ข้อมูลเกี่ยวกับวัตถุดิบ

บริษัทคัดเลือกจัดหาเคเบิ้ลใยแก้วนำแสงใต้น้ำ และระบบอุปกรณ์สื่อสัญญาณ
เพื่อใช้ในการติดตั้งระบบตามที่ได้ออกแบบไว้ โดยมอบหมายให้ Alcatel Submarine Network
Co., Ltd. แห่งประเทศฝรั่งเศส
ซึ่งมีประสบการณ์และความชำนาญสูงในการผลิตอุปกรณ์โทรคมนาคมที่ใช้เทคโนโลยีทันสมัยล่าสุดในปัจจุบันนี้เป็นผู้ให้บริการ
พร้อมกันนี้บริษัทได้สำรองอะไหล่ของอุปกรณ์ในระบบ
ทั้งส่วนของอุปกรณ์สื่อสัญญาณและเคเบิ้ลใยแก้วนำแสงใต้น้ำไว้ในจำนวนที่เพียงพอกับการใช้งานในระยะยาว
ดังนั้นแม้หากมีการเปลี่ยนแปลงผู้จำหน่ายอุปกรณ์ก็ไม่เกิดผลกระทบกับบริษัทแต่อย่างใด

3.2.1.4 บริษัท ไทย ลองดิสแทนส์ เทเลคอมมิวนิเคชั่นส์ จำกัด

บริษัท ไทย ลองดิสแทนส์ เทเลคอมมิวนิเคชั่นส์ จำกัด เป็นบริษัทย่อยของบริษัท จัสมิน ซับมารีน
เทเลคอมมิวนิเคชั่นส์ จำกัด มีทุนจดทะเบียน 309 ล้านบาท โดยบริษัท จัสมิน ซับมารีน
เทเลคอมมิวนิเคชั่นส์ จำกัด ถือหุ้นในอัตราส่วนร้อยละ 90 ของทุนจดทะเบียน
และมีสัดส่วนรายได้สำหรับปี 2546 ประมาณร้อยละ 6.52 ของรายได้รวมของกลุ่มบริษัท

บริษัท ไทย ลองดิสแทนส์ เทเลคอมมิวนิเคชั่นส์ จำกัด
เป็นผู้ได้รับสัมปทานส่วนงานขยายโครงข่ายเคเบิ้ลใยแก้วนำแสงใต้น้ำในฝั่งทะเลด้านตะวันตกหรือทะเลอันดามัน
รวมถึงการวางเคเบิ้ลใยแก้วนำแสงใต้น้ำเชื่อมโยงกับประเทศที่มีชายแดนติดกับประเทศไทย
และเชื่อมต่อกับระบบทางฝั่งทะเลตะวันออกด้วย
โดยมีลักษณะการผลิตและการใช้วัตถุดิบเช่นเดียวกับบริษัท จัสมิน ซับมารีน เทเลคอมมิวนิเคชั่นส์
จำกัด และมีส่วนแบ่งรายได้ที่บริษัทจะได้รับจาก ทศท
ซึ่งกำหนดไว้เป็นร้อยละของรายได้ตามอัตราส่วนโดยเริ่มจากร้อยละ 26.0 ต่อปี ในปีที่ 1
ลดลงเหลือร้อยละ 12.5 ต่อปี ในปีที่ 15 (ปี 2554)
โดยบริษัทคาดจะมีรายได้จากการให้บริการโครงข่ายเคเบิ้ลใยแก้นำแสงใต้น้ำตลอดอายุสัมปทานรวมประมาณ
7,138 ล้านบาท ตลอดระยะเวลาสัมปทาน 15 ปี (สรุปรายละเอียดของสัญญาดูได้จากเอกสารแนบ
3)

3.2.1.5 บริษัท เอเซียส รีเยนแนล เซอร์วิส จำกัด

บริษัท เอเซียส รีเยนแนล เซอร์วิส จำกัด เป็นบริษัทย่อยของบริษัท จัสมิน อินเตอร์เนชั่นแนล
โอเวอร์ซีส์ จำกัด (บริษัท จัสมิน อินเตอร์เนชั่นแนล โอเวอร์ซีส์ จำกัด ถือหุ้นผ่านบริษัท เอเซียส
(ประเทศไทย) จำกัด ซึ่งเป็นบริษัทย่อยของ JIOC) ปัจจุบันบริษัท เอเซียส รีเยนแนล เซอร์วิส
จำกัด มีทุนจดทะเบียน 1,000 ล้านบาท โดยบริษัท เอเซียส (ประเทศไทย) จำกัด
ถือหุ้นในอัตราส่วนร้อยละ 100 และมีสัดส่วนรายได้สำหรับปี 2546 ประมาณร้อยละ 3.44
ของรายได้รวมของกลุ่มบริษัท

บริษัท เอเซียส รีเยนแนล เซอร์วิส จำกัด
เป็นผู้ลงทุนก่อสร้างสถานีภาคพื้นดินสำหรับโครงการโทรศัพท์ผ่านดาวเทียม เอเซียส
และได้รับสิทธิเป็นผู้ให้บริการระบบโทรศัพท์ผ่านดาวเทียมสำหรับภูมิภาคเอเซียในฐานะเป็น
National Service Provider จาก ACeS International Limited (AIL)
ซึ่งเป็นบริษัทผู้ดำเนินการโครงข่ายดาวเทียมของเอเซียสและบริษัทที่เกี่ยวข้องกับบริษัท
ภายใต้โครงการ “เอเซียส” (ACeS : Asia Cellular Satellite)
แต่เพียงผู้เดียวในประเทศไทย และเริ่มเปิดให้บริการในปี 2544
โดยบริษัทจะเป็นผู้เรียกเก็บค่าบริการการใช้โทรศัพท์จากลูกค้าโดยตรง และเสียค่าใช้จ่ายเป็นค่า
Airtime ในการใช้บริการสื่อสัญญาณดาวเทียมให้แก่ AIL
สำหรับประสิทธิภาพของโครงข่ายดาวเทียมของเอเซียสนั้นสามารถรับส่งสัญญาณได้ทุกพื้นที่ ทุกเวลา
ไม่ว่าจะเป็นพื้นที่ป่า หรือกลางทะเล ครอบคลุมพื้นที่ 24 ประเทศในทวีปเอเซีย
และถูกออกแบบมาเพื่อเป็นระบบสื่อสารที่รองรับพื้นที่นอกเครือข่ายภาคพื้นดินอื่นๆ
โดยเฉพาะกลุ่มลูกค้าเป้าหมายหลักได้แก่เรือประมง เรือขนส่งทางทะเล
พื้นที่ซึ่งมีประชากรไม่หนาแน่นไม่คุ้มค่ากับการลงทุนเครือข่ายโทรคมนาคมอื่นๆ
ตลอดจนในประเทศที่ยังขาดแคลนระบบโทรคมนาคม เช่น ประเทศเพื่อนบ้านในกลุ่มอินโดจีน เป็นต้น
ปัจจุบันให้บริการทั้งในรูปแบบโทรศัพท์ผ่านดาวเทียม โดยใช้ตัวเครื่องลูกข่ายขนาดเล็ก
สามารถพกพาได้ เป็นระบบดูอัลโหมด (Dual Mode) ที่ใช้งานได้ทั้งระบบผ่านดาวเทียม ระบบ
GSM 900 และบริการโทรศัพท์บ้านผ่านดาวเทียม “เอเซียส คอนแทคซ์” (ACeS Contax)
ซึ่งเป็นโทรศัพท์ผ่านดาวเทียมชนิดติดตั้งอยู่กับที่สำหรับที่อยู่อาศัยหรือสถานที่ประกอบการในพื้นที่ห่างไกล
ในปัจจุบันบริการเอเซียสถือเป็น
“บริการโทรศัพท์เคลื่อนที่ผ่านดาวเทียมที่มีค่าเครื่องลูกข่ายและค่าใช้บริการถูกที่สุดในโลก”
ซึ่งในช่วงที่ผ่านมาบริษัทมีรายได้จากการให้บริการเอเซียสเพิ่มสูงขึ้นทุกปีนับตั้งแต่วันเริ่มเปิดตัวโครงการเป็นต้นมาและมีแนวโน้มเติบโตขึ้นอย่างต่อเนื่อง
นอกจากนี้ บริษัทยังได้ดำเนินการพัฒนาบริการใหม่คือ บริการอุปกรณ์ติดตามตำแหน่ง (Asset
Tracking Service)
ซึ่งเป็นการใช้ประโยชน์จากพื้นที่ครอบคลุมที่มีอยู่มาให้บริการนอกเหนือจากการให้บริการด้านการโทรศัพท์เพียงอย่างเดียว
โดยจะเน้นให้บริการในกลุ่มลูกค้าธุรกิจทางทะเล
คาดว่าจะสามารถเริ่มเปิดให้บริการได้ประมาณกลางปี 2547

3.2.1.6 บริษัท คอมพิวเนท คอร์ปอเรชั่น จำกัด

 บริษัท คอมพิวเนท คอร์ปอเรชั่น จำกัด มีทุนจดทะเบียนชำระแล้ว 260 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน และมีสัดส่วนรายได้สำหรับปี 2546 ประมาณร้อยละ 1.14 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

 บริษัท คอมพิวเนท คอร์ปอเรชั่น จำกัด เป็นบริษัทเอกชนรายแรกที่ให้บริการด้านระบบสื่อสารข้อมูลผ่านดาวเทียม (VSAT) ของประเทศไทย โดยให้บริการข้อมูล ภาพ และเสียงผ่านดาวเทียมภายในประเทศเพื่อให้บริการลูกค้าเป้าหมาย ซึ่งได้แก่ กลุ่มธนาคารพาณิชย์ และกลุ่มบริษัทอุตสาหกรรม โดยบริษัทได้รับสัมปทานในการตั้งสถานีวิทยุคมนาคม มีและใช้เครื่องวิทยุคมนาคมเพื่อให้บริการสื่อสารผ่านดาวเทียมภายในประเทศจากกรมไปรษณีย์โทรเลข อายุสัมปทาน 22 ปี เริ่มตั้งแต่วันที่ 1 สิงหาคม 2541 (สรุปรายละเอียดของสัญญาดูได้จากเอกสารแนบ 3) มีสถานีแม่ข่ายตั้งอยู่บนเนื้อที่ 23 ไร่ อำเภอบางพลี ถนนบางนา-ตราด โดยอุปกรณ์หลักที่ใช้ในการติดตั้งเป็นของบริษัท NEC จากประเทศญี่ปุ่น ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียม พร้อมระบบสำรองการทำงานกรณีฉุกเฉิน ทั้งนี้ บริษัทตกลงจะจ่ายส่วนแบ่งรายได้ให้แก่ กรมไปรษณีย์โทรเลข โดยมีอัตราส่วนแบ่งคิดเป็นร้อยละของรายได้จากการให้บริการก่อนหักค่าใช้จ่ายใดๆ ต่อปี ดังนี้ 

+-----------------+----------------------------------------------------+
| ปีที่              | ส่วนแบ่งค่าตอบแทนที่กรมไปรษณีย์โทรเลขจะได้รับ               |
|                 |                                                    |
|                 | (ร้อยละของรายได้จากการให้บริการก่อนหักค่าใช้จ่ายใดๆ ต่อปี)    |
+-----------------+----------------------------------------------------+
| 1 - 10          | 10.0 (แต่ต้องไม่ต่ำกว่า 30 ล้านบาท)                      |
|                 |                                                    |
| 11-20           | 20.0 (แต่ต้องไม่ต่ำกว่า 50 ล้านบาท)                      |
|                 |                                                    |
| 21-22           | 30.0 (แต่ต้องไม่ต่ำกว่า 60 ล้านบาท)                      |
+-----------------+----------------------------------------------------+

 2. การตลาดและภาวะการแข่งขัน

2.1 กลยุทธ์ในการแข่งขัน

 ลดต้นทุนในการดำเนินงาน เพื่อเพิ่มประสิทธิภาพและความสามารถในการแข่งขัน

 รักษาคุณภาพการให้บริการก่อนและหลังการขาย ในขณะเดียวกันก็เพิ่มคุณภาพการให้บริการ
และความน่าเชื่อถือของระบบสื่อสาร เช่น เวลาสูงสุดที่ยอมให้ระบบไม่สามารถติดต่อได้
(Downtime) อัตราความสามารถในการให้บริการของระบบ (Availability Rate)

 การออกแบบระบบสื่อสารให้มีประสิทธิภาพสูงสุด

 การรักษาฐานลูกค้าเดิม ด้วยการเพิ่มคุณภาพการให้บริการ สร้างสัมพันธภาพอันดีกับลูกค้า
ให้คำปรึกษาด้านโครงข่ายแก่ลูกค้าโดยไม่คิดค่าบริการ

 ขยายฐานการให้บริการแก่บริษัทขุดเจาะน้ำมัน ผู้ใช้บริการอินเตอร์เนต และระบบ Broadcast

 ขยายประเภทบริการ เช่น ประชุมทางไกลผ่านดาวเทียม บริการสื่อสารผ่านดาวเทียมเคลื่อนที่
หรือ Mobile VSAT

 ขายอุปกรณ์ต่อพ่วงกับระบบดาวเทียมพร้อมการบำรุงรักษาแก่ลูกค้า

2.2 ลักษณะลูกค้ากลุ่มเป้าหมายของธุรกิจให้บริการสื่อสารผ่านดาวเทียม คือ
ลูกค้าที่มีสำนักงานมากกว่าหนึ่งแห่ง
และมีความประสงค์จะเชื่อมโยงข้อมูลระหว่างสำนักงานทั้งสองแห่งตลอดเวลา ได้แก่ ธนาคาร
เงินทุนหลักทรัพย์ ธุรกิจน้ำมัน ห้างสรรพสินค้า กลุ่มบริษัทอุตสาหกรรม และองค์กรที่ใช้บริการ
Internet โดยร่วมมือกับผู้ให้บริการ ISP
นอกจากนี้บริษัทยังเน้นการสร้างความสัมพันธ์กับลูกค้าอย่างต่อเนื่อง
โดยมีนโยบายให้พนักงานขายของบริษัทให้คำปรึกษาในการออกแบบระบบโครงข่ายโดยไม่คิดมูลค่า
เพื่อการสร้างความประทับใจ และเน้นความรวดเร็วในการให้บริการ

2.3 การจำหน่ายและช่องทางการจัดจำหน่าย บริษัทจะส่งพนักงานขายพร้อมวิศวกรผู้ชำนาญ
รอบรู้ในเรื่องระบบ และการออกแบบไปบริการให้แก่กลุ่มลูกค้าเป้าหมาย นอกจากนี้บริษัทมี Web
Site : http://www.compunet-asia.com
ซึ่งเป็นช่องทางให้ลูกค้ากลุ่มเป้าหมายสามารถติดต่อกับบริษัทได้โดยตรง

2.4
นโยบายราคาของบริษัทจะใช้ราคาตลาดเป็นเกณฑ์ในการกำหนดอัตราค่าบริการที่สามารถแข่งขันได้

2.5 ภาวะการแข่งขัน

บริการ VSAT ของบริษัทได้รับผลกระทบจากเทคโนโลยีทดแทน
ส่งผลให้ลูกค้าบางรายยกเลิกสัญญาเช่าหรือไม่ต่อสัญญากับบริษัท
และหันไปใช้บริการกับผู้ให้บริการรายอื่นๆ ทำให้ยอดขายของบริษัทลดลงในปีที่ผ่านมา
สำหรับการดำเนินงานในปี 2547 บริษัทจะนำเสนอบริการใหม่ๆ ในลักษณะครบวงจร (Total
solution) และการหาธุรกิจอื่นซึ่งสามารถทำรายได้เสริมให้แก่บริษัท ได้แก่
การขายอุปกรณ์โครงข่าย
การรับดูแลและบำรุงรักษาโครงข่ายสื่อสารดาวเทียมให้แก่หน่วยงานราชการ รัฐวิสาหกิจ
การประมูลงาน การรับซ่อมอุปกรณ์สื่อสารดาวเทียม การผลิตและจำหน่ายอุปกรณ์รักษาความปลอดภัย
รวมทั้งการให้บริการ Internet แบบไร้สาย เป็นต้น
ซึ่งเป็นธุรกิจที่บริษัทยังคงมีความได้เปรียบด้านการตลาดในแง่ของความหลากหลายของผลิตภัณฑ์และบริการ

 3. การจัดหาผลิตภัณฑ์หรือบริการ 

ปัจจุบันบริษัทเช่าช่องสัญญาณดาวเทียมจำนวน 14 MHz จากดาวเทียมไทยคม 1 ของบริษัท ชิน
แซทเทลไลท์ จำกัด (มหาชน)
สำหรับอุปกรณ์หลักในระบบสื่อสารดาวเทียมบริษัทจะเลือกใช้อุปกรณ์ของบริษัท NEC แห่งญี่ปุ่น
ซึ่งเป็นที่ยอมรับในด้านคุณภาพและเป็นผู้นำทางด้านเทคโนโลยีดาวเทียม
ส่วนอุปกรณ์ทั่วไปที่ใช้ในการติดตั้งให้กับลูกค้า เช่น สาย วัสดุสิ้นเปลือง
จะสั่งซื้อจากผู้ผลิตในประเทศส่วนใหญ่

ปัจจุบันบริษัทมีการสั่งซื้ออุปกรณ์เพียงเล็กน้อยจากต่างประเทศเพื่อทดแทนอุปกรณ์บางส่วนที่ชำรุดหรือขาดแคลน
เนื่องจากจำนวนอุปกรณ์สำรองไว้มีเพียงพอต่อความต้องการของลูกค้า กอปรกับปริมาณลูกค้าที่ลดลง

3.2.1.7 บริษัท ทีทีแอนด์ที จำกัด (มหาชน) (บริษัทร่วม)

บริษัท ทีทีแอนด์ที จำกัด (มหาชน) มีทุนจดทะเบียนชำระแล้ว ณ 31 ธันวาคม 2546 จำนวน
28,494,972,960 บาท ถือหุ้นโดยกลุ่มบริษัท ในสัดส่วนร้อยละ 33.69 ของทุนจดทะเบียน
และมีส่วนแบ่งกำไรจากเงินลงทุนสำหรับปี 2546 จำนวน 285 ล้านบาท

ทีทีแอนด์ทีได้รับสัมปทานการให้บริการโทรศัพท์พื้นฐาน จำนวน 1.5 ล้านเลขหมายในเขตภูมิภาคจาก
ทศท โดยดำเนินงานสร้างโครงข่ายโทรศัพท์ ซึ่งประกอบด้วยอุปกรณ์ชุมสาย อุปกรณ์สื่อสัญญาณ
อุปกรณ์ข่ายสายตอนนอก ระบบบริการผู้เช่าด้วยคอมพิวเตอร์และระบบสนับสนุนอื่นๆ
นอกจากนั้นยังดำเนินการบริหารและบำรุงรักษาโครงข่ายรวมไปถึงการบริการผู้เช่า
การตลาดและการแนะนำบริการใหม่ๆ ให้กับผู้เช่า (สำหรับข้อมูลรายละเอียดของทีทีแอนด์ที
สามารถอ่านได้จากแบบแสดงรายการข้อมูลประจำปี (แบบ 56-1) ของทีทีแอนด์ที)

3.2.2 ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม
และระบบคอมพิวเตอร์รวมทั้งการจัดจำหน่าย (System Integration and Distribution)

สายธุรกิจนี้จะเป็นสายธุรกิจที่ให้บริการออกแบบ จำหน่าย ติดตั้ง
ซ่อมบำรุงระบบสื่อสารโทรคมนาคมและระบบคอมพิวเตอร์ โดยมีสัดส่วนรายได้สำหรับปี 2546
เท่ากับ 2,435.3 ล้านบาท หรือคิดเป็นร้อยละ 34.41 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 4 บริษัท คือ

3.2.2.1 บริษัท จัสมิน เทเลคอม ซิสเต็มส์ จำกัด

บริษัท จัสมิน เทเลคอม ซิสเต็มส์ จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท
จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน
และมีสัดส่วนรายได้สำหรับปี 2546 ประมาณร้อยละ 18.16 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

บริษัท จัสมิน เทเลคอม ซิสเต็มส์ จำกัด
ดำเนินธุรกิจด้านสื่อสารโทรคมนาคมและมีความเชี่ยวชาญในด้านงาน Turn-Key
ครอบคลุมตั้งแต่การออกแบบระบบ การคัดเลือกและติดตั้งอุปกรณ์
พร้อมทั้งทดสอบการทำงานของระบบ และบริษัทยังเป็นผู้แทนจำหน่ายอุปกรณ์สื่อสาร เช่น
อุปกรณ์ระบบสื่อสัญญาณ (Transmission) ซึ่งประกอบไปด้วยอุปกรณ์เกี่ยวกับงาน Optical
Fiber Multiplexer Microwave และอุปกรณ์ด้านสื่อสารดาวเทียม (Satellite Ground
Equipment) เพื่อใช้สำหรับการรับส่งข้อมูลผ่านดาวเทียม เป็นต้น
โดยมีกลุ่มลูกค้าเป้าหมายที่เป็นทั้งหน่วยงานจากภาครัฐบาล รัฐวิสาหกิจ และภาคเอกชน
นอกจากนี้บริษัทยังเป็นผู้จัดหา ติดตั้งและให้บริการโทรศัพท์สาธารณะโดยมี ทศท เป็นผู้เช่า

 2. การตลาดและภาวะการแข่งขัน

2.1 กลยุทธ์ในการแข่งขัน

บริษัทมีนโยบายการทำตลาดโดยเน้นที่ปัจจัยสำคัญต่างๆ
โดยบริษัทจะเลือกเสนอผลิตภัณฑ์ที่มีคุณภาพดีและเหมาะสมกับความต้องการของลูกค้า
การให้บริการหลังการขายแก่ลูกค้าในรูปแบบต่างๆ กัน
และการให้บริการอย่างครบวงจรเพื่อตอบสนองความต้องการของลูกค้าได้อย่างเต็มประสิทธิภาพ
รวมทั้งสร้างความสัมพันธ์ที่ดีกับลูกค้าในทุกระดับและผู้จำหน่ายอุปกรณ์

2.2 ลักษณะกลุ่มลูกค้าเป้าหมาย ประกอบด้วย หน่วยงานในภาครัฐบาลและรัฐวิสาหกิจ เช่น ทศท
กสท กรมการบินพาณิชย์ การประปา การไฟฟ้า กรมขนส่ง และบริษัทเอกชนทั่วไป

2.3 การจำหน่ายและช่องทางการจำหน่าย

 ช่องทางการจำหน่ายของบริษัทแบ่งเป็น 3 ช่องทาง ได้แก่ 

 1) การเข้าร่วมโครงการประมูล ทั้งในภาครัฐบาล รัฐวิสาหกิจ และภาคเอกชน มีสัดส่วน 83.89%

 2) การให้เช่าอุปกรณ์ มีสัดส่วน 13.38%

 3) การจำหน่ายตรง (Direct Marketing) มีสัดส่วน 2.51%

2.4 ภาวะการแข่งขัน

ในช่วงปี 2546
เศรษฐกิจของประเทศขยายตัวดีขึ้นเมื่อเทียบกับปีที่ผ่านมาทำให้มีโครงการของหน่วยงานรัฐวิสาหกิจต่างๆ
จำนวนมากขึ้น และในขณะเดียวกันก็มีผู้ประกอบการเพิ่มมากขึ้นด้วย ดังนั้นบริษัทต่างๆ
จึงจำเป็นต้องปรับกลยุทธ์ในการแข่งขันโดยเน้นด้านราคา
และเพิ่มการดำเนินกิจกรรมทางการตลาดและเข้าร่วมประมูลงานต่างๆ มากขึ้น
วิธีการเข้าร่วมประมูลของบริษัทแบ่งออกเป็น 2 รูปแบบคือ 1) การจัดหาพิเศษ
เป็นการจัดหาอุปกรณ์สำหรับโครงการต่อเนื่องจากโครงการเดิมซึ่งโครงการในลักษณะนี้เมื่อบริษัทประมูลงานได้บริษัทจะเป็นผู้ดำเนินโครงการเองเพียงรายเดียว
และ 2) การเปิดประมูลงานทั่วไป ซึ่งมีคู่แข่งขันเข้าร่วมแข่งขันโดยประมาณ 5-10
รายแล้วแต่ประเภทของอุปกรณ์และขนาดของโครงการ ที่ผ่านมาบริษัทมีคู่แข่งขันที่สำคัญ เช่น บริษัท
ยูไนเต็ด คอมมิวนิเคชั่น อินดัสตรี จำกัด (มหาชน) และบริษัท สามารถ คอร์ปอเรชั่น จำกัด
(มหาชน) เป็นต้น
โดยเมื่อเปรียบเทียบศักยภาพในการแข่งขันของบริษัทกับคู่แข่งขันจะอยู่ในระดับที่ใกล้เคียงกัน
เนื่องมาจากบริษัทมีบุคลากรที่มีประสบการณ์และความชำนาญ
รวมถึงปัจจุบันบริษัทหันมาใช้กลยุทธ์ในการเข้าประมูลงานร่วมกับบริษัทผู้ผลิตอุปกรณ์ต่างๆ
จากต่างประเทศเพิ่มมากขึ้น เป็นเหตุให้บริษัทได้รับการสนับสนุนด้านราคา
ด้านการเงินและด้านเทคนิคเพิ่มมากขึ้น สำหรับสภาพการแข่งขันในธุรกิจนี้
จะพบว่ามีแนวโน้มที่บริษัทผู้ผลิตจากต่างประเทศจะเข้ามาแข่งขันโดยตรงมากขึ้น
ทำให้การแข่งขันทวีความรุนแรงและมีการตัดราคากันอย่างเห็นได้ชัดในการประมูลงานแต่ละครั้ง

 3. การจัดหาผลิตภัณฑ์หรือบริการ

บริษัทเป็นผู้นำเข้าอุปกรณ์โทรคมนาคมจากต่างประเทศโดยมิได้ผลิตอุปกรณ์ใดๆ ด้วยตนเอง
ทั้งนี้การนำเข้าอุปกรณ์โทรคมนาคมนี้มิได้จำกัดเฉพาะผู้ผลิตรายหนึ่งรายใด
เนื่องจากมีผู้ผลิตหลายราย และการสั่งซื้ออุปกรณ์ต่างๆ
จะขึ้นอยู่กับลักษณะของโครงการที่บริษัทเข้าประมูลว่าจะสอดคล้องและเหมาะสมที่จะใช้อุปกรณ์ของบริษัทใด
สำหรับผลิตภัณฑ์ส่วนใหญ่บริษัทจะสั่งซื้อจากบริษัทผู้ผลิตโดยตรง โดยในการจัดซื้อจากบริษัทผู้ผลิตนี้
บริษัทจะติดต่อเพื่อขอทราบรายละเอียดสินค้า ราคา และเงื่อนไขต่างๆ
ให้สอดคล้องกับข้อกำหนดของโครงการก่อนที่บริษัทจะยื่นประมูลโครงการทุกครั้ง
และเมื่อบริษัทชนะการประมูลบริษัทก็จะดำเนินการทำสัญญาซื้อขายสินค้าเป็นรายโครงการต่อไป

สำหรับโครงการให้เช่าระบบโทรศัพท์สาธารณะนั้น ปัจจุบันบริษัทเลือกใช้เครื่องโทรศัพท์ของ Urmet
ซึ่งผลิตจากประเทศอิตาลีและมีคุณภาพดี แต่อย่างไรก็ตามมิได้จำกัดเฉพาะ Urmet เท่านั้น
บริษัทสามารถเลือกซื้อยี่ห้ออื่นได้ หากมีคุณภาพ เงื่อนไขและราคาที่ดีกว่า

นอกจากอุปกรณ์ที่จำเป็นต้องสั่งซื้อจากต่างประเทศแล้ว
บริษัทได้จัดหาอุปกรณ์ประกอบการติดตั้งจากบริษัทผู้ผลิตในประเทศ หรือตัวแทนจำหน่ายในประเทศ
ซึ่งในการจัดหาอุปกรณ์ประกอบนี้ บริษัทจะเปรียบเทียบราคา และคุณภาพ
จากผู้ผลิตหลายรายก่อนที่จะตกลงกัน
ทั้งนี้บริษัทจะจัดหาอุปกรณ์ประกอบก็ต่อเมื่อบริษัททราบผลการประมูลในแต่ละโครงการแล้วเท่านั้น
โดยบริษัทไม่มีการจัดซื้อจากผู้ผลิตรายใดรายหนึ่งเกินกว่าร้อยละ 30 เป็นเวลา 3 ปีติดต่อกัน

 4. งานที่ยังไม่ได้ส่งมอบ 

งานที่ยังไม่ได้ส่งมอบทั้งหมด ณ วันที่ 31 ธันวาคม 2546 สรุปได้ดังนี้

+---+----------------------------------------------------+---+---------+
|   | ชื่องาน/ลูกค้า                                         | 3 |         |
|   |                                                    | 1 |         |
|   |                                                    | ธ |         |
|   |                                                    | . |         |
|   |                                                    | ค |         |
|   |                                                    | . |         |
|   |                                                    | 4 |         |
|   |                                                    | 6 |         |
|   |                                                    |   |         |
|   |                                                    | ม |         |
|   |                                                    | ูล |         |
|   |                                                    | ค |         |
|   |                                                    | ่า |         |
|   |                                                    | ( |         |
|   |                                                    | ล |         |
|   |                                                    | ้า |         |
|   |                                                    | น |         |
|   |                                                    | บ |         |
|   |                                                    | า |         |
|   |                                                    | ท |         |
|   |                                                    | ) |         |
+---+----------------------------------------------------+---+---------+
|   | ซื้ออะไหล่อุปกรณ์ สื่อสัญญาณระบบ SDH ยี่ห้อ ERICSSON จำนวน 21 |   | 13.84   |
|   | รายการ                                             |   |         |
| 1 |                                                    |   |         |
| . |                                                    |   |         |
+---+----------------------------------------------------+---+---------+
|   | ระบบเชื่อมโยงเพื่อพัฒนาระบบโครงข่ายเชื่อมโยง จำนวน 1 ระบบ  |   | 101.47  |
|   |                                                    |   |         |
| 2 |                                                    |   |         |
| . |                                                    |   |         |
+---+----------------------------------------------------+---+---------+
|   | จ้างซ่อมแซมและบำรุงรักษาระบบเคเบิลใต้น้ำใยแก้วในประเทศ     |   | 25.90   |
|   |                                                    |   |         |
| 3 |                                                    |   |         |
| . |                                                    |   |         |
+---+----------------------------------------------------+---+---------+
|   | ระหว่างศรีราชา - เพชรบุรี -ชุมพร - เกาะสมุย - สงขลา      |   |         |
+---+----------------------------------------------------+---+---------+
|   | TT&T MINI DSLAM NETWORK                            |   | 56.60   |
|   |                                                    |   |         |
| 4 |                                                    |   |         |
| . |                                                    |   |         |
+---+----------------------------------------------------+---+---------+
|   | SDH NETWORK                                        |   | 23.94   |
|   |                                                    |   |         |
| 5 |                                                    |   |         |
| . |                                                    |   |         |
+---+----------------------------------------------------+---+---------+
|   | VOIP NETWORK                                       |   | 91.74   |
|   |                                                    |   |         |
| 6 |                                                    |   |         |
| . |                                                    |   |         |
+---+----------------------------------------------------+---+---------+
|   | DDN Expansion (LOT 4)                              |   | 14.98   |
|   |                                                    |   |         |
| 7 |                                                    |   |         |
| . |                                                    |   |         |
+---+----------------------------------------------------+---+---------+
|   | DDN Expansion (LOT 5)                              |   | 55.91   |
|   |                                                    |   |         |
| 8 |                                                    |   |         |
| . |                                                    |   |         |
+---+----------------------------------------------------+---+---------+
|   | SYNCHRONOUS DIGITAL HIERARCHY (SDH) SYSTEM         |   | 122.03  |
|   |                                                    |   |         |
| 9 |                                                    |   |         |
| . |                                                    |   |         |
+---+----------------------------------------------------+---+---------+
|   | MINI DSLAM NETWORK FOR THAILAND (THAI POST)        |   | 30.81   |
|   |                                                    |   |         |
| 1 |                                                    |   |         |
| 0 |                                                    |   |         |
| . |                                                    |   |         |
+---+----------------------------------------------------+---+---------+
|   | อื่นๆ                                                |   | 27.64   |
|   |                                                    |   |         |
| 1 |                                                    |   |         |
| 1 |                                                    |   |         |
| . |                                                    |   |         |
+---+----------------------------------------------------+---+---------+
|   | รวมทั้งสิ้น                                            |   | 564.86  |
+---+----------------------------------------------------+---+---------+

ในปี 2546 บริษัทเป็นผู้จัดหาเครื่องโทรศัพท์สาธารณะ ตู้โทรศัพท์
พร้อมทั้งระบบจัดการและเป็นผู้ดูแลบำรุงรักษาเครื่องมือและอุปกรณ์ต่างๆ โดย ทศท
ได้ทำสัญญาเช่าเครื่องโทรศัพท์สาธารณะแบบใช้บัตรกับบริษัทเป็นระยะเวลา 10 ปี
(รายละเอียดสาระสำคัญของสัญญาดูได้จากเอกสารแนบ 3) เปิดให้บริการได้ประมาณ 5,300
เครื่อง และจะเปิดให้บริการในปี 2547 อีก 3,000 เครื่อง
และบริษัทอยู่ระหว่างการศึกษาความเป็นไปได้ที่จะขยายพื้นที่ให้บริการไปยังภาคอื่นๆ ต่อไป
นอกจากนี้ ในปลายปี 2546
บริษัทยังสามารถชนะประมูลงานจ้างเหมาติดตั้งอุปกรณ์ตามโครงการขยายโครงข่ายอัจฉริยะ
ซึ่งมีมูลค่าโครงการประมาณ 124 ล้านบาท โดยปัจจุบันบริษัทได้เริ่มดำเนินโครงการดังกล่าวแล้ว
และคาดว่าจะสามารถเริ่มรับรู้รายได้ภายในปี 2547

3.2.2.2 บริษัท จัสมิน สมาร์ทช็อป จำกัด

บริษัท จัสมิน สมาร์ทช็อป จำกัด เริ่มเปิดดำเนินการในเดือนสิงหาคม 2537
มีทุนจดทะเบียนชำระแล้ว 110 ล้านบาท โดยบริษัท จัสมิน อินเตอร์เนชั่นแนล จำกัด (มหาชน)
ถือหุ้นในสัดส่วนร้อยละ 100 และสำหรับปี 2546 มีสัดส่วนรายได้ร้อยละ 2.13
ของรายได้รวมของกลุ่มบริษัท

1. ลักษณะผลิตภัณฑ์หรือบริการ

ธุรกิจหลักของบริษัท จัสมิน สมาร์ทช็อป จำกัด ได้แก่ ธุรกิจค้าปลีกโทรศัพท์เคลื่อนที่และอุปกรณ์
รวมทั้งให้บริการเกี่ยวกับโทรศัพท์เคลื่อนที่ ในลักษณะร้านค้าปลีกภายใต้ชื่อ “จัสมิน สมาร์ทช็อป”
ปัจจุบันมีสาขาอยู่ตามศูนย์การค้าชั้นนำของกรุงเทพฯ รวม 11 สาขา โดยมีลักษณะการบริการ ดังนี้

 ธุรกิจการจัดจำหน่ายอุปกรณ์สื่อสารโทรคมนาคม

บริษัทเป็นตัวแทนจำหน่ายสินค้า (Dealer) ของโทรศัพท์เคลื่อนที่ทุกระบบ โดยมียี่ห้อที่เป็นที่นิยม
เช่น Nokia, Siemens, Motorola, Sony Ericsson, Samsung เป็นต้น
รวมทั้งอุปกรณ์เสริม โทรศัพท์เคลื่อนที่ผ่านดาวเทียม ACeS บัตรเติมเงินโทรศัพท์เคลื่อนที่
ตลอดจนชุดเริ่มต้น (Starter Kit) และให้บริการจดทะเบียนเลขหมาย (SIM)
โทรศัพท์เคลื่อนที่อีกด้วย

2. การตลาดและภาวะการแข่งขัน

2.1 กลยุทธ์ในการแข่งขัน

บริษัทเน้นการขายและบริการ โดยขายสินค้าที่มีคุณภาพและบริการที่ดี นอกจากนี้
บริษัทยังเป็นร้านในลักษณะ One Stop Shopping
ซึ่งลูกค้าสามารถมาที่ร้านเดียวและได้ครบทุกความต้องการ
ไม่ว่าจะซื้อเครื่องโทรศัพท์เคลื่อนที่หรืออุปกรณ์ ทั้งระบบเงินสด เงินผ่อน และบัตรเครดิต
จดทะเบียนซิม ซื้อบัตรเติมเงิน ฯลฯ ดังนั้น กลยุทธ์ในการแข่งขันของบริษัทจึงเน้นหนักที่

 ผลิตภัณฑ์ บริษัทมีผลิตภัณฑ์ที่ครอบคลุมโทรศัพท์เคลื่อนที่ทุกระบบ เกือบทุกยี่ห้อ

 บริการ
บริษัทมีบุคลากรที่เชี่ยวชาญที่พร้อมจะให้บริการและคำแนะนำแก่ลูกค้าเพื่อให้ซื้อสินค้าได้ตรงกับความต้องการที่สุด
และมีบริการเงินผ่อนเพื่อช่วยลูกค้าแบ่งเบาภาระในการซื้อสินค้าด้วย

 ราคาสินค้า บริษัทจำหน่ายสินค้าในลักษณะราคาตามมาตรฐานที่ผู้จัดจำหน่ายกำหนดไว้
เพื่อสร้างความมั่นใจแก่ลูกค้าว่าซื้อสินค้าในราคายุติธรรม

 การส่งเสริมการขาย บริษัทจัดให้มีกิจกรรมส่งเสริมการขายในช่วงเทศกาลต่างๆ
โดยมอบของสมนาคุณแก่ลูกค้าในช่วงเวลาเทศกาล เช่น ปีใหม่ ตรุษจีน เป็นต้น

2.2 ลักษณะลูกค้าของบริษัทส่วนใหญ่จะเป็นลูกค้าทั่วไป ทั้งในลักษณะบุคคลทั่วไป บริษัท ห้างร้าน
เอกชน องค์กร หรือหน่วยงานราชการและรัฐวิสาหกิจ
บริษัทได้จำหน่ายและให้บริการแก่ลูกค้าที่ต้องการสินค้าคุณภาพและบริการหลังการขายที่ดีเป็นหลัก
ลูกค้าที่มาซื้อสินค้าและบริการจะเชื่อมั่นในชื่อเสียงของบริษัทและประทับใจกับการให้การต้อนรับและบริการที่ดีของพนักงานบริษัท

2.3 การจำหน่ายและช่องทางการจำหน่าย มีอยู่ 2 ส่วนหลัก คือ จัดจำหน่ายผ่านร้านจัสมิน
สมาร์ทช็อป ทุกสาขา และการขายตรง
ซึ่งจำหน่ายโดยตรงให้กับลูกค้าเป้าหมายที่เป็นองค์กรขนาดใหญ่
มีพนักงานขายไปนำเสนอสินค้าเพื่อให้ความสะดวกแก่ลูกค้าไม่ต้องเดินทางออกมาซื้อสินค้าตามศูนย์การค้า
โดยบริษัทจะให้บริการส่งสินค้าถึงสำนักงานของลูกค้าด้วย

3.2.2.3 บริษัท สยามเทลเทคคอมพิวเตอร์ จำกัด

 บริษัท สยามเทลเทคคอมพิวเตอร์ จำกัด มีทุนจดทะเบียนชำระแล้ว 55 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 96.07 ของทุนจดทะเบียน และมีสัดส่วนรายได้สำหรับปี 2546 ประมาณร้อยละ 1.42 ของรายได้รวมของกลุ่มบริษัท

 1. ลักษณะผลิตภัณฑ์หรือบริการ

ธุรกิจหลักของบริษัท สยามเทลเทคคอมพิวเตอร์ จำกัด สามารถแบ่งออกได้เป็น 2 ประเภท คือ

1.1 ธุรกิจออกแบบและวางระบบคอมพิวเตอร์ (System Integration)

งานในส่วนนี้ได้แก่ การจัดหา ออกแบบระบบ วางแผน พร้อมทั้งพัฒนาซอฟต์แวร์ (Software)
และติดตั้งซอฟต์แวร์และอุปกรณ์คอมพิวเตอร์ต่างๆ (Hardware)
ให้กับธุรกิจที่เกี่ยวข้องกับการขนส่งและการสื่อสารโทรคมนาคม

1.2 ธุรกิจจัดจำหน่ายอุปกรณ์คอมพิวเตอร์

สินค้าที่บริษัทจัดจำหน่าย แบ่งได้เป็น 2 ประเภท คือ เครื่องคอมพิวเตอร์ส่วนบุคคล
อุปกรณ์คอมพิวเตอร์เครือข่ายและอุปกรณ์ประกอบ ซึ่งสินค้าทั้ง 2 ประเภทนี้
บริษัทจะนำเข้าอุปกรณ์หลักจากต่างประเทศเอง หรือผ่านตัวแทนผู้ผลิตในประเทศ ส่วนอุปกรณ์อื่นๆ
จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย

 2. การตลาดและภาวะการแข่งขัน

2.1 กลยุทธ์ในการแข่งขัน

ในด้านการออกแบบและวางระบบคอมพิวเตอร์ที่บริษัทมีความเชี่ยวชาญ
บริษัทสามารถเสนอบริการแบบครบวงจรตั้งแต่ออกแบบจนถึงติดตั้ง
ในระดับราคาที่ต่ำกว่าราคาตลาดทั่วไป
เนื่องจากมีต้นทุนทางด้านการพัฒนาโปรแกรมคอมพิวเตอร์ที่ต่ำกว่า
ทั้งนี้เพราะบริษัทมีทีมวิศวกรซึ่งสามารถพัฒนาและเขียนโปรแกรมคอมพิวเตอร์เองโดยจะนำเข้าโปรแกรมจากต่างประเทศมาพัฒนาดัดแปลงตามความต้องการของลูกค้า

2.2 ลักษณะกลุ่มลูกค้าเป้าหมาย ประกอบด้วย กลุ่มธุรกิจสื่อสารโทรคมนาคม กลุ่มธุรกิจขนส่ง
และกลุ่มธุรกิจอื่นๆ

2.3 การจำหน่ายและช่องทางการจำหน่าย บริษัทจะใช้วิธีการขายตรง
และเข้าร่วมประมูลทั้งสำหรับงานออกแบบและวางระบบคอมพิวเตอร์และการจัดจำหน่ายอุปกรณ์คอมพิวเตอร์

2.4 นโยบายการกำหนดราคา การกำหนดราคาของงานออกแบบระบบนั้นมีความไม่แน่นอนสูง
เนื่องจากความต้องการของลูกค้าในส่วนที่เกี่ยวกับขีดความสามารถของระบบมีความแตกต่างออกไป
อย่างไรก็ตาม บริษัทมีนโยบายที่จะกำหนดราคาให้อยู่ในระดับใกล้เคียง หรือต่ำกว่าคู่แข่งเล็กน้อย

2.5 ภาวะการแข่งขัน

การแข่งขันในธุรกิจออกแบบและวางระบบคอมพิวเตอร์นั้น
นอกเหนือจากผู้ประกอบการที่มีความเชี่ยวชาญเฉพาะทางที่ดำเนินการอยู่ในตลาดเดิมแล้ว
ปัจจุบันยังมีผู้ประกอบการรายใหม่เข้าสู่ตลาดมากขึ้น ทำให้ภาวะการแข่งขันสูงขึ้นอย่างมาก
คู่แข่งขันที่สำคัญ ได้แก่ บริษัท ยูไนเต็ด คอมมิวนิเคชั่น อินดัสตรี จำกัด (มหาชน) บริษัท สามารถ
คอร์ปอเรชั่น จำกัด (มหาชน) และบริษัท อินเตอร์เนชั่นแนล รีเสิร์ช คอร์ปอเรชั่น จำกัด
(มหาชน) เป็นต้น

 3. การจัดหาผลิตภัณฑ์หรือบริการ

ในธุรกิจออกแบบและวางระบบคอมพิวเตอร์นั้น
บริษัทมีทีมวิศวกรและบุคลากรทางคอมพิวเตอร์ที่มีประสบการณ์ประมาณ 65 คน
ทำให้สามารถรับงานได้ประมาณ 3-4 โครงการที่มีลักษณะคล้ายกันพร้อมๆ กันได้
สำหรับธุรกิจจัดจำหน่ายอุปกรณ์คอมพิวเตอร์ เช่น เครื่องคอมพิวเตอร์ส่วนบุคคล (Personal
Computer) เครื่องคอมพิวเตอร์แม่ข่าย (Server Computer) และอุปกรณ์ต่อเชื่อม
บริษัทจะนำเข้าอุปกรณ์หลักจากต่างประเทศเองหรือผ่านตัวแทนผู้ผลิตในประเทศ ส่วนอุปกรณ์อื่นๆ
จะสั่งซื้อจากตัวแทนจำหน่ายภายในประเทศซึ่งมีผู้จัดจำหน่ายหลายราย

 4. งานที่ยังไม่ได้ส่งมอบ 

 งานที่ยังไม่ได้ส่งมอบ ณ วันที่ 31 ธันวาคม 2546 สรุปได้ดังนี้

+-------------------------------------------------------+---+-------------+
| ชื่องาน                                                 | 3 |             |
|                                                       | 1 |             |
|                                                       | ธ |             |
|                                                       | . |             |
|                                                       | ค |             |
|                                                       | . |             |
|                                                       | 4 |             |
|                                                       | 6 |             |
|                                                       |   |             |
|                                                       | ม |             |
|                                                       | ูล |             |
|                                                       | ค |             |
|                                                       | ่า |             |
|                                                       | ( |             |
|                                                       | ล |             |
|                                                       | ้า |             |
|                                                       | น |             |
|                                                       | บ |             |
|                                                       | า |             |
|                                                       | ท |             |
|                                                       | ) |             |
+-------------------------------------------------------+---+-------------+
|   1. งานบำรุงรักษา Software ระบบ Customer Service       |   | 10.0        |
|   System                                              |   |             |
+-------------------------------------------------------+---+-------------+
|   ของบริษัท ทีทีแอนด์ที จำกัด (มหาชน)                        |   |             |
+-------------------------------------------------------+---+-------------+
|   2. งานระบบคลังข้อมูลธนาคารออมสินของธนาคารออมสิน GSB Data |   | 7.5         |
|   W/H                                                 |   |             |
+-------------------------------------------------------+---+-------------+
|   3.                                                  |   | 8.4         |
|   ง                                                   |   |             |
| านบำรุงรักษาซ่อมแซมแก้ไขระบบปฏิบัติการสนับสนุนธุรกิจโทรคมนาคมของ |   |             |
|   กสท                                                 |   |             |
+-------------------------------------------------------+---+-------------+
| 4. งานบำรุงรักษาซอฟท์แวร์ของระบบสอบถามเลขหมาย (DAS)       |   | 8.4         |
+-------------------------------------------------------+---+-------------+
| รวม                                                   |   | 34.3        |
+-------------------------------------------------------+---+-------------+

3.2.2.4 บริษัท ที.เจ.พี. เอ็นจิเนียริ่ง จำกัด

 บริษัท ที.เจ.พี. เอ็นจิเนียริ่ง จำกัด เกิดจากการร่วมทุนของบริษัท จัสมิน อินเตอร์เนชั่นแนล จำกัด (มหาชน) ซึ่งมีความเชี่ยวชาญในงานโทรคมนาคม และบริษัท เทสโก้ จำกัด ซึ่งมีความเชี่ยวชาญในงานวิศวกรรมโยธา บริษัท ที.เจ.พี. เอ็นจิเนียริ่ง จำกัด จึงเป็นบริษัทที่มีความพร้อมในการให้บริการวิศวกรรมข่ายสายตอนนอก บริษัทมีทุนจดทะเบียนชำระแล้ว 200 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 80 ของทุนจดทะเบียน และมีสัดส่วนรายได้สำหรับปี 2546 ประมาณร้อยละ 0.83 ของรายได้รวมของกลุ่มบริษัท 

1. ลักษณะผลิตภัณฑ์หรือบริการ

บริษัท ที.เจ.พี. เอ็นจิเนียริ่ง จำกัด ดำเนินธุรกิจให้บริการวิศวกรรมข่ายสายตอนนอก (Outside
Plant Engineering)
ด้านงานออกแบบและติดตั้งอุปกรณ์ข่ายสายตอนนอกของระบบโครงข่ายโทรคมนาคมทุกประเภท
รวมทั้งระบบโทรศัพท์พื้นฐาน, ระบบสื่อสัญญาณ, งานติดตั้งสายกระจาย
ตลอดจนรับเหมาก่อสร้างงานโยธาของโครงการโทรคมนาคมต่างๆ เช่น
ก่อสร้างอาคารศูนย์ซ่อมบำรุง (Maintenance Center), อาคารศูนย์ฝึกอบรม,
อาคารชุมสายย่อย รวมทั้งงานติดตั้ง Tower สำหรับระบบโทรศัพท์เคลื่อนที่ เป็นต้น
นอกจากนี้บริษัทยังประสบความสำเร็จในการนำระบบบริหารคุณภาพงานตามมาตรฐานสากล
ISO9001 ระบบจัดการสิ่งแวดล้อมตามมาตรฐานสากล ISO14001 โดยได้รับการรับรองจากสถาบัน
RWTUV แห่งประเทศเยอรมันนี ซึ่งถือว่าเป็นบริษัทแรกในธุรกิจประเภทเดียวกันที่ได้รับการรับรอง
นอกจากนี้ในปี 2546
บริษัทได้รับการรับรองมาตรฐานระบบการจัดการอาชีวอนามัยและความปลอดภัย มอก.18000 ด้วย

2. การตลาดและภาวะการแข่งขัน

2.1 ลักษณะลูกค้าของบริษัทแบ่งเป็น 2 กลุ่ม คือ
กลุ่มผู้ให้บริการโทรคมนาคมภาครัฐและภาคเอกชนได้แก่ บริษัท กสท โทรคมนาคม จำกัด(มหาชน)
(การสื่อสารแห่งประเทศไทย) บริษัท ทศท คอร์ปอเรชั่น จำกัด(มหาชน) บริษัท ทีทีแอนด์ที
จำกัด(มหาชน) เป็นต้น ซึ่งมีการว่าจ้างโดยวิธีการประมูลงาน
และกลุ่มบริษัทพันธมิตรที่ประมูลงานโครงการขนาดใหญ่จากภาครัฐ ซึ่งมีความสัมพันธ์ที่ดีกับบริษัท
โดยบริษัทสามารถเจรจาขอรับงานในส่วนที่บริษัทมีความชำนาญจากบริษัทพันธมิตรมาดำเนินการได้

2.2 สภาพการแข่งขันในธุรกิจการให้บริการวิศวกรรมข่ายสายตอนนอก ในปี 2546
ยังคงมีการแข่งขันด้านราคาที่รุนแรงมาก
เนื่องจากโครงการขนาดใหญ่ของภาครัฐบาลมีการเลื่อนโดยไม่มีกำหนด
คู่แข่งขันจากระดับบนลงมาแข่งขันในตลาดเดียวกันและโครงการขนาดเล็กก็เปิดโอกาสให้บริษัทขนาดเล็กเข้ามาแข่งขันราคา
คู่แข่งขันที่สำคัญได้แก่ บริษัท ซีเมนส์ จำกัด, บริษัท ไทยฟูรูคาวา ยูนิคอม เอ็นจิเนียริ่ง จำกัด,
บริษัท เซาท์เทค เอ็นจิเนียริ่ง จำกัด เป็นต้น สำหรับในอนาคตคาดว่าโครงการต่างๆ
ของภาครัฐและภาคเอกชนยังมีแนวโน้มเพิ่มมากขึ้น
เนื่องมาจากเศรษฐกิจของประเทศโดยรวมมีการฟื้นตัว
การแข่งขันด้านราคาอาจลดลงเนื่องจากมีโครงการออกมามาก ดังนั้น
จึงเป็นโอกาสให้บริษัทขยายตัวเพิ่มมากขึ้น

2.3 ในปี 2546 บริษัทได้เริ่มรับงานก่อสร้างอาคารบ้านจัดสรร
ซึ่งเป็นธุรกิจที่รัฐบาลให้การสนับสนุน จึงเป็นโอกาสให้บริษัทมีรายได้เพิ่มขึ้นจากธุรกิจหลัก

3. การจัดหาผลิตภัณฑ์หรือบริการ

บริษัทมีความสามารถในการออกแบบและติดตั้งข่ายสายตอนนอกมากกว่า 40 ชุมสายต่อปี
และมีความสามารถในการติดตั้งเคเบิ้ลใยแก้วนำแสงมากกว่า 80 กิโลเมตรต่อเดือน ติดตั้ง Tower
มากกว่า 15 ต้นต่อปี
บริษัทมีนโยบายด้านคุณภาพการให้บริการอย่างชัดเจนโดยมุ่งเน้นสร้างความพึงพอใจให้แก่ลูกค้า
ส่วนในด้านวัตถุดิบซึ่งส่วนใหญ่เป็นสายเคเบิ้ลโทรศัพท์นั้นมีราคาแปรผันตามอัตราแลกเปลี่ยนเงินตรา
เนื่องจากผู้ผลิตสายเคเบิ้ลโทรศัพท์ต้องนำเข้าวัตถุดิบบางส่วนจากต่างประเทศ
จึงทำให้ราคาสายเคเบิ้ลโทรศัพท์มีแนวโน้มสูงขึ้น
ปัจจุบันในประเทศไทยมีผู้ผลิตและจำหน่ายสายเคเบิ้ลโทรศัพท์ 5 ราย ได้แก่ บริษัท
จรุงไทยไวร์แอนด์เคเบิ้ล จำกัด(มหาชน), บริษัท สยามแปซิฟิค อีเล็คทริคไวร์ แอนด์ เคเบิ้ล
จำกัด, บริษัท ฮิตาชิ บางกอกเคเบิ้ล จำกัด, บริษัท บางกอกเทเลคอม จำกัด และ บริษัท
เฟ้ลปส์ดอด์จ ไทยแลนด์ จำกัด ทั้งนี้สายเคเบิ้ลโทรศัพท์ที่เหลือจากการใช้งานไม่มีผลกระทบใดๆ
ต่อสิ่งแวดล้อม

 งานที่ยังไม่ได้ส่งมอบ 

 งานที่ยังไม่ได้ส่งมอบ ณ วันที่ 31 ธันวาคม 2546 ซึ่งจะรับรู้รายได้ในปี 2547 สรุปได้ดังนี้ 

+---+---------------------------------------------------------+---------+
|   | ชื่อโครงการ                                               | มูลค่า    |
|   |                                                         |         |
|   |                                                         | (       |
|   |                                                         | ล้านบาท) |
+---+---------------------------------------------------------+---------+
| 1 | โครงการเปลี่ยน SECONDARY CABLE ที่เสื่อมสภาพ จำนวน 30 ตู้ผ่าน    | 5.80    |
| . | ที่ชุมสายโทรศัพท์                                            |         |
+---+---------------------------------------------------------+---------+
|   | อินทามระ, ชุมสายโทรศัพท์สามเสน และชุมสายโทรศัพท์พหลโยธิน        |         |
+---+---------------------------------------------------------+---------+
| 2 | โครงการก่อสร้างบ้านพักอาศัย บ้าน ณ อุทยาน                      | 30.42   |
| . |                                                         |         |
+---+---------------------------------------------------------+---------+
|   | รวม                                                     | 36.22   |
+---+---------------------------------------------------------+---------+

3.2.3 ธุรกิจบริการด้านอินเตอร์เนต (Internet Business)

สายธุรกิจนี้เป็นสายธุรกิจที่ให้บริการเครือข่ายอินเตอร์เนตเชิงพาณิชย์ บริหารจัดการ วางแผน
บริหารการตลาด ตลอดจนการพัฒนาซอฟต์แวร์สำหรับระบบอินเตอร์เนต โดยมีสัดส่วนรายได้สำหรับปี
2546 เท่ากับ 208.1 ล้านบาท หรือคิดเป็นร้อยละ 2.94 ของรายได้รวมของกลุ่มบริษัท
ซึ่งสายธุรกิจนี้ประกอบด้วย 4 บริษัท คือ

3.2.3.1 บริษัท จัสมิน อินเตอร์เนต จำกัด

บริษัท จัสมิน อินเตอร์เนต จำกัด มีทุนจดทะเบียนชำระแล้ว 15 ล้านบาท ถือหุ้นโดย บริษัท จัสมิน
อินเตอร์เนชั่นแนล จำกัด (มหาชน) ในสัดส่วนร้อยละ 65 ของทุนจดทะเบียน ส่วนที่เหลือถือหุ้นโดย
กสท และมีสัดส่วนรายได้สำหรับปี 2546 ประมาณร้อยละ 2.90 ของรายได้รวมของกลุ่มบริษัท
บริษัท จัสมิน อินเตอร์เนต จำกัด ดำเนินธุรกิจเกี่ยวกับการให้บริการด้านอินเตอร์เนต
(Internet) ภายใต้สัญญาสัมปทานที่ได้รับจากการสื่อสารแห่งประเทศไทย
(สรุปรายละเอียดของสัญญาดูจากเอกสารแนบ 3) ภายใต้ชื่อบริการว่า (JINET)

1. ลักษณะผลิตภัณฑ์หรือบริการ

บริการหลักๆ ของบริษัท จัสมิน อินเตอร์เนต จำกัด สามารถแบ่งออกได้ดังนี้

1.1 บริการเชื่อมต่ออินเตอร์เนตสำหรับลูกค้าองค์กร (Corporate Internet Access
Services) ประกอบด้วย

 การเชื่อมต่ออินเตอร์เนตความเร็วสูงผ่านคู่สายเช่า (Leased Line) ความเร็วตั้งแต่ 64
Kbps. ถึง 8 Mbps.

 การเชื่อมต่ออินเตอร์เนตผ่านคู่สาย ISDN
เป็นการใช้งานอินเตอร์เนตโดยการโทรผ่านคู่สายดิจิตอลความเร็วสูง
สามารถเลือกใช้งานได้ระหว่างความเร็ว 64 Kbps. และ 128 Kbps.

 การเชื่อมต่ออินเตอร์เนตความเร็วสูงผ่านเครือข่าย ADSL
ซึ่งเป็นเทคโนโลยีเชื่อมต่ออินเตอร์เนตความเร็วสูงผ่านคู่สายโทรศัพท์ธรรมดา
สามารถใช้งานได้ความเร็วตั้งแต่ 128 Kbps. ถึง 8 Mbps.

 การเชื่อมต่ออินเตอร์เนตความเร็วสูงผ่านดาวเทียม (Z-NET SERVICES)
ซึ่งบริษัทได้ร่วมมือกับบริษัท อคิวเมนท์ จำกัด ซึ่งเป็นบริษัทในกลุ่มบริษัทจัสมิน
ในการให้บริการผ่านโครงข่าย VSAT ที่ทางบริษัท อคิวเมนท์ จำกัด
เป็นผู้ได้รับสัมปทานในการให้บริการจากบริษัท ทศท คอร์ปอเรชั่น จำกัด (มหาชน)
สามารถให้บริการความเร็วตั้งแต่ 64 Kbps. ถึง 2 Mbps.

1.2 บริการเชื่อมต่ออินเตอร์เนตสำหรับลูกค้าบุคคล (Consumer Internet Access
Services) ประกอบด้วย

 การเชื่อมต่ออินเตอร์เนตผ่านคู่สายโทรศัพท์อนาล็อก (Analog Dialup Access)
เป็นการใช้งานที่มีผู้ใช้งานมากที่สุด
เป็นการเชื่อมต่ออินเตอร์เนตผ่านคู่สายโทรศัพท์ธรรมดาความเร็วในการใช้งาน 56 Kbps.
ในการให้บริการจะมี การจัดจำหน่ายทั้งในรูปแบบของ Internet Package
และประเภทสมัครเป็นสมาชิก ทั้งรายเดือนหรือรายปี

 การเชื่อมต่ออินเตอร์เนตผ่านคู่สาย ISDN ความเร็ว 64 Kbps. หรือ 128 Kbps.
ซึ่งมีการให้บริการทั้งแบบ Internet Package และประเภทสมัครเป็นสมาชิก เช่นกัน

 การเชื่อมต่ออินเตอร์เนตความเร็วสูงผ่านเครือข่าย ADSL (ADSL Homepack)
เป็นการใช้บริการอินเตอร์เนตความเร็วสูงตั้งแต่ 128 Kbps. และ 256 Kbps.
ผ่านคู่โทรศัพท์ธรรมดาโดยเทคโนโลยี ADSL ซึ่งทำให้สามารถใช้งานได้ทั้ง Internet
และโทรศัพท์ในเวลาเดียวกัน

1.3 บริการศูนย์รับฝากข้อมูลอินเตอร์เนต (Internet Data Center หรือ IDC Services)
ประกอบด้วยบริการต่างๆ ดังนี้

 บริการรับฝาก Web Site (Web Hosting Services) เป็นบริการที่ให้ลูกค้านำ Web Site
ที่มีอยู่มาฝากกับ Server ของทางบริษัท ซึ่งจะมีข้อดีที่ Web Site ต่าง ๆ
เหล่านี้จะเชื่อมสู่เครือข่ายหลักของ Internet
โดยตรงช่วยเพิ่มประสิทธิภาพการใช้งานของผู้เข้ามาเยี่ยมชม รวมทั้ง Server
ยังได้รับการดูแลโดยเฉพาะจากทีมงานที่ประจำตลอด 24 ชั่วโมง

 บริการรับฝาก Server (Server Colocation Services) เป็นบริการที่เหมาะกับองค์กรที่มี
Web Site หรือ Application การใช้งานที่ต้องเชื่อมต่อผ่านเครือข่าย Internet โดยตรง
Server ของลูกค้าจะได้รับการดูแลภายใต้สภาวะแวดล้อมที่ได้มาตรฐานของ Data Center
ที่ได้รับการยอมรับจากสากล รวมทั้งเพิ่มประสิทธิภาพการทำงานของ Server ผู้ใช้บริการ
เนื่องจากการเชื่อมต่อโดยตรงกับเครือข่ายหลักของ Internet

 บริการ Dedicated Server เป็นบริการที่มีคุณลักษณะเช่นเดียวกับ Server Colocation
เพียงแต่หากลูกค้ามีงบประมาณที่จำกัด
หรือต้องการลดความเสี่ยงในการลงทุนอุปกรณ์สามารถเลือกที่จะให้บริษัทฯ
ลงทุนอุปกรณ์ให้โดยลูกค้าจะชำระเป็นลักษณะการเช่าเครื่องจากทางบริษัทฯ

1.4 บริการ Internet Solution และ Application นอกเหนือจากบริการหลักข้างต้นแล้ว
ทางบริษัทฯ ยังได้เริ่มดำเนินการในการให้คำปรึกษา ออกแบบ รวมทั้งจัดหา Solution ทางด้าน
Internet ไม่ว่าจะเป็นการเชื่อมโยงเครือข่ายภายในองค์กร ผ่าน Internet
โดยใช้โครงข่ายเสมือน (Virtual Private Network หรือ VPN) หรือการจัดหา
Application ในการใช้งานระบบงานต่าง ๆ ผ่านเครือข่าย Internet ในลักษณะ Web base
ซึ่งจากความเชี่ยวชาญและประสบการณ์ในการให้บริการแก่ลูกค้าของทางบริษัท สามารถให้คำปรึกษา
และหา Solution ที่ตอบสนองความต้องการหลากหลายของลูกค้าได้อย่างครบถ้วน

2. การตลาดและภาวะการแข่งขัน

ตลาดอินเตอร์เนตยังคงมีการขยายตัวอย่างต่อเนื่อง
ซึ่งอาจจะมากกว่าประมาณการของที่คาดหมายไว้ของปี 2546 ที่ประมาณ 30-40% เป็น 50%
ทั้งนี้สืบเนื่องมาจากนโยบายของรัฐบาล โดยกระทรวงไอซีที
ที่กระตุ้นให้เกิดการใช้งานอินเตอร์เนตอย่างกว้างขวาง เช่นโครงการคอมพิวเตอร์เอื้ออาทร,
โครงการอินเตอร์เนตความเร็วสูงราคาประหยัด รวมทั้งการกระตุ้นให้บริษัท กสท โทรคมนาคม
จำกัด (มหาชน) ลดต้นทุนค่าบริการอินเตอร์เนต เป็นต้น

สำหรับสภาวะการแข่งขันของตลาดส่วนบุคคล การแข่งขันด้านราคาได้ลดความรุนแรงลง
โดยที่ผู้ให้บริการแต่ละราย ได้มุ่งพัฒนาคุณภาพการให้บริการ และสร้างเสริมมูลค่าเพิ่มให้กับบริการ
ยกเว้น ISP บางราย ซึ่งยังคงใช้กลยุทธ์ด้านราคาอยู่

ในส่วนของตลาดองค์กร ซึ่งเน้นคุณภาพของการให้บริการเป็นหัวใจสำคัญ
ยังคงมีการแข่งขันด้านราคาอยู่เช่นเดียวกัน
เนื่องจากตลาดนี้เป็นรายได้ที่ค่อนข้างมั่นคงสำหรับผู้ให้บริการ
สาเหตุส่วนหนึ่งที่ทำให้เกิดการแข่งขันด้านราคาเกิดจากต้นทุนในการให้บริการที่ลดลง

จากค่าบริการในภาพรวมที่ลดลงดังกล่าว
ผนวกกับการกระตุ้นให้เกิดการใช้งานอย่างแพร่หลายจากนโยบายรัฐบาล
ทำให้แนวโน้มของการใช้งานมุ่งไปสู่ตลาดอินเตอร์เนตความเร็วสูง
และด้วยเทคโนโลยีที่หลากหลายของการใช้อินเตอร์เนตความเร็วสูง เช่น เทคโนโลยี ADSL
ผ่านคู่สายโทรศัพท์ธรรมดา, เทคโนโลยี WIFI รวมทั้งอินเตอร์เนตความเร็วสูงผ่านดาวเทียม
ทำให้เกิดการกระตุ้นตลาดอย่างรุนแรง
ซึ่งจะส่งผลดีให้กับการขยายตัวของตลาดอินเตอร์เนตความเร็วสูงเป็นอย่างมาก

กระแสความนิยมในด้านเกมออนไลน์ เป็นส่วนช่วยให้ตลาดอินเตอร์เนตความเร็วสูงขยายตัวเช่นกัน
เนื่องจากปริมาณการใช้งานที่ต่อเนื่อง และจำนวนผู้ใช้งานที่ขยายตัวเพิ่มมากขึ้นโดยตลอด
การพัฒนาเนื้อหาเกมและนำเครื่องแม่ข่ายมาใช้งานในประเทศ ทำให้ต้นทุนในการใช้บริการถูกลง
เป็นส่วนกระตุ้นตลาดให้ขยายตัวมากขึ้นเช่นกัน

สำหรับวงจรเชื่อมต่ออินเตอร์เนตโดยหลักแล้ว บริษัทยังคงเช่าใช้จากการสื่อสารแห่งประเทศไทย
โดยใช้บริการในส่วนของวงจรอินเตอร์เนตระหว่างประเทศ ผ่าน International Internet
Gateway (IIG) ซึ่งเป็นบริการที่สมบูรณ์ มีวงจรเชื่อมต่อขนาดใหญ่หลายเส้นทาง
สามารถเป็นวงจรสำรองในกรณีที่วงจรใดวงจรหนึ่งมีปัญหาและยังมีราคาที่ถูกกว่าการเชื่อมวงจรโดยตรงไปยังต่างประเทศ
ปัจจุบันบริษัทเช่าใช้วงจรจาก กสท. ขนาด 70 Mbps. ตั้งแต่เดือนมกราคม 2547 เป็นต้นมา
ในส่วนของวงจรในประเทศ บริษัทได้เช่าใช้บริการจาก กสท. เช่นเดียวกัน
โดยเช่าใช้ผ่านโครงข่าย National Internet Exchange (NIX) ขนาดวงจร 150 Mbps.

3.2.3.2 บริษัท จัสมิน ไซเบอร์ เวอร์ค จำกัด

 บริษัท จัสมิน ไซเบอร์ เวอร์ค จำกัด เริ่มดำเนินธุรกิจเมื่อเดือนพฤษภาคม 2543 มีทุนจดทะเบียนชำระแล้ว 52 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 100 ของทุนจดทะเบียน 

บริษัท จัสมิน ไซเบอร์ เวอร์ค จำกัด
ก่อตั้งเพื่อพัฒนาและสร้างรายได้จากธุรกิจและโครงการใหม่ในธุรกิจที่เกี่ยวข้องกับอินเตอร์เนต
E-Commerce รวมถึงการพัฒนา Software และ Application ใหม่ๆ โดยเปิดรับข้อเสนอ
(Proposal) จากผู้ที่มีความคิดสร้างสรรค์และต้องการเข้าร่วมลงทุน
พร้อมกับจะสนับสนุนและอำนวยความสะดวกให้แก่บริษัทที่เข้าไปร่วมลงทุน
โดยบริษัทจะเข้าถือหุ้นในสัดส่วนไม่เกินร้อยละ 50 ทั้งนี้
บริษัทจะกำกับดูแลนโยบายการดำเนินงานของโครงการ
และบริษัทร่วมทุนให้สอดคล้องกับแผนดำเนินกิจการโดยรวมของบริษัท
รวมทั้งให้สอดคล้องกับนโยบายของบริษัท จัสมิน อินเตอร์เนชั่นแนล จำกัด (มหาชน)
ที่มุ่งจะขยายธุรกิจใหม่ที่เกี่ยวข้องกับอินเตอร์เนต
และนอกเหนือจากการให้ความช่วยเหลือด้านเงินทุน บริษัทจะเป็นผู้ดูแลและให้ความช่วยเหลือ
(Incubator) แก่บริษัทและโครงการที่บริษัทเข้าไปร่วมทุน
ด้วยการให้คำปรึกษาและให้ความช่วยเหลือในด้านต่างๆ เช่น สาธารณูปโภค การประชาสัมพันธ์
การบริหารจัดการที่จำเป็นต่อการพัฒนาผลิตภัณฑ์ รวมไปถึงคำปรึกษาทางด้านระบบบัญชีและกฎหมาย
โดยบริษัทมีนโยบายที่ให้บริษัทหรือโครงการที่อยู่ภายใต้การดูแลสามารถดำเนินงานได้อย่างอิสระและมีประสิทธิภาพ

 

 ปัจจุบัน JCW ได้หยุดดำเนินกิจการแล้ว 

3.2.3.3 บริษัท ศูนย์บริการวิทยาการ อินเตอร์เนต จำกัด (บริษัทร่วม)

บริษัท ศูนย์บริการวิทยาการ อินเตอร์เนต จำกัด (IKSC) มีทุนจดทะเบียนชำระแล้ว 50 ล้านบาท
ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 37.5
ของทุนจดทะเบียน ทั้งนี้
บริษัทมีนโยบายการเข้าร่วมลงทุนในบริษัทดังกล่าวเพียงเพื่อหวังผลตอบแทนจากการลงทุนอย่างเดียว
โดยมิได้มีบทบาทสำคัญในการบริหารจัดการแต่ประการใด ในปัจจุบัน
นอกเหนือจากธุรกรรมย่อยบางประการ (เช่น การให้เช่าอุปกรณ์คอมพิวเตอร์) แล้ว IKSC
มีหน้าที่หลักที่สำคัญ คือ เป็นบริษัทผู้ถือหุ้น (holding company) โดยลงทุนในบริษัท KSC
Commercial Internet จำกัด ที่ทำหน้าที่หลักเป็นผู้ให้บริการอินเตอร์เนต (Internet
Service Provider)
ซึ่งเป็นการดำเนินธุรกิจด้านการให้บริการสารสนเทศผ่านระบบเครือข่ายเชื่อมโยงอินเตอร์เนต

3.2.3.4 บริษัท เทเลคอม เคเอสซี จำกัด (บริษัทร่วม)

บริษัท เทเลคอม เคเอสซี จำกัด มีทุนจดทะเบียนชำระแล้ว 250,000 บาท ถือหุ้นโดยบริษัท จัสมิน
อินเตอร์เนชั่นแนล จำกัด (มหาชน) ร้อยละ 40 ของทุนจดทะเบียนชำระแล้ว จัดตั้งขึ้นในปี 2537
เพื่อร่วมลงทุนกับบริษัท ศูนย์บริการวิทยาการ อินเตอร์เนต จำกัด
โดยมีวัตถุประสงค์เพื่อดำเนินธุรกิจด้านอุปกรณ์สื่อสารที่เกี่ยวข้องกับการให้บริการอินเตอร์เนต
ซึ่งปัจจุบันหยุดดำเนินกิจการชั่วคราว

3.2.4 ธุรกิจอื่น (Other Interest)

สายธุรกิจนี้ส่วนใหญ่จะเป็นบริษัทที่ดำเนินธุรกิจเกี่ยวกับการสื่อสารโทรคมนาคมและธุรกิจที่เกี่ยวเนื่อง
สายธุรกิจนี้ประกอบด้วย 3 บริษัท คือ

3.2.4.1 บริษัท จัสมิน อินเตอร์เนชั่นแนล โอเวอร์ซีส์ จำกัด

บริษัท จัสมิน อินเตอร์เนชั่นแนล โอเวอร์ซีส์ จำกัด จัดตั้งขึ้นเมื่อวันที่ 5 ตุลาคม 2537
ด้วยทุนจดทะเบียนชำระแล้ว 2,430 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด
(มหาชน) ในสัดส่วนร้อยละ 87.32 ของทุนจดทะเบียน

บริษัทจะเข้าร่วมลงทุนในกิจการต่างประเทศที่ก่อตั้งขึ้นใหม่ทั้งในฐานะผู้ลงทุนเพียงอย่างเดียวหรือเข้าร่วมบริหารงานในฐานะผู้นำ
โดยใช้ความสามารถด้านวิศวกรรมในงานออกแบบติดตั้ง
การบริหารระบบโทรคมนาคมขนาดใหญ่ของประเทศ และใช้ศักยภาพด้านวิศวกรรมที่สำคัญของบริษัท
คือ การสื่อสารผ่านดาวเทียม และการติดตั้งสถานี Gateway เพื่อควบคุมระบบโทรศัพท์เคลื่อนที่
การวางระบบโทรศัพท์พื้นฐาน ระบบสายส่งใยแก้วนำแสงใต้น้ำ
ตลอดจนการประยุกต์ใช้งานด้านเทคโนโลยีสารสนเทศ ปัจจุบันมีโครงสร้างการลงทุนในธุรกิจต่างๆ
ดังนี้

+------------------------+--------+------+-----------------------------+
| ชื่อบริษัท                 | จำนวนเ | สัดส่ว | ลักษณะการประกอบธุรกิจ          |
|                        | งินลงทุน | นการ |                             |
|                        | (ล     |      |                             |
|                        | ้านบาท) | ถือหุ้น |                             |
|                        |        | (%)  |                             |
+------------------------+--------+------+-----------------------------+
| บริษัทย่อย                |        |      |                             |
+------------------------+--------+------+-----------------------------+
| 1. บริษัท เอเซียส         | 1,     | 5    | บริษัทร่วมลงทุน (Holding        |
| (ประเทศไทย) จำกัด       | 950.00 | 0.00 | Company)                    |
+------------------------+--------+------+-----------------------------+
| 2. บริษัท เอเซียส รีเยนแนล | 1,     | 10   | ให้บริการโทรศัพท์เคลื่อนที่เ        |
| เซอร์วิส จำกัด            | 000.00 | 0.00 | ซลลูล่าร์ผ่านดาวเทียมในประเทศไทย |
+------------------------+--------+------+-----------------------------+
| (ถือหุ้นโดยบริษัท เอเซียส    |        |      | และประเทศเพื่อนบ้านในโครงการ   |
| (ประเทศไทย) จำกัด)      |        |      | Asia Cellular Satellite     |
|                        |        |      | (ACeS)                      |
+------------------------+--------+------+-----------------------------+
| 3. Clippership         | 2.40   | 10   | บริษัทร่วมลงทุน (Holding        |
| Investments (BVI)      |        | 0.00 | Company)                    |
| Limited                |        |      |                             |
+------------------------+--------+------+-----------------------------+
| 4. บริษัท ปากเกร็ด        | 0.10   | 10   | ผู้บริหารแผนฟื้นฟูกิจการ           |
| แพลนเนอร์ จำกัด ¹⁾       |        | 0.00 |                             |
+------------------------+--------+------+-----------------------------+
| บริษัทร่วมและบริษัทที่เกี่ยวข้อง |        |      |                             |
+------------------------+--------+------+-----------------------------+
| 5. บริษัท พี.ที. โมบิลคอม   | 124.51 | 4    | ให้บริการสื่อส                  |
| เทเลคอมมินโด จำกัด ²⁾    |        | 9.75 | ารโทรคมนาคมระบบโทรศัพท์เคลื่อนที่ |
|                        |        |      | เฉพาะกลุ่ม                    |
+------------------------+--------+------+-----------------------------+
|                        |        |      | (Trunked Mobile Radio)      |
|                        |        |      | ในอินโดนีเซีย                  |
+------------------------+--------+------+-----------------------------+
| 6. JI Telecoms         | 1.26   | 2    | บริษัทร่วมลงทุน (Holding        |
| Holdings Corporation   |        | 5.72 | Company)                    |
+------------------------+--------+------+-----------------------------+
| 7. ACeS International  | 526.00 | 6.82 | บริการโทรศัพท์เคลื่อ             |
| Limited ³⁾             |        |      | นที่ผ่านดาวเทียมสำหรับภูมิภาคเอเชีย |
+------------------------+--------+------+-----------------------------+
| 8. บริษัท จัสมิน           | 600.00 | 1    | ดำเนินธุรกิจสื่อสารโทรคม         |
| อินเตอร์เนชั่นแนล จำกัด     |        | 2.64 | นาคมและธุรกิจร่วมลงทุนผ่านบริษัทใน |
| (มหาชน) ⁴⁾             |        |      |                             |
+------------------------+--------+------+-----------------------------+
|                        |        |      | เครือ (Holding Company)      |
+------------------------+--------+------+-----------------------------+
| 9. Island Country      | 0.00   | 7.71 | ดำเนินกิจการวิทยุติดตามตัว        |
| Telecommunication Inc. |        |      | (Pager) ในฟิลิปปินส์            |
+------------------------+--------+------+-----------------------------+
|                        |        |      |                             |
+------------------------+--------+------+-----------------------------+

หมายเหตุ : ¹⁾ วันที่ 30 กันยายน 2546 ศาลล้มละลายกลางได้มีคำสั่งฟื้นฟูกิจการของบริษัท
และแต่งตั้งบริษัท ปากเกร็ด แพลนเนอร์ จำกัด เป็นผู้บริหารแผนฟื้นฟูกิจการของ JIOC

²⁾ เมื่อวันที่ 21 มีนาคม 2545 ที่ประชุมคณะกรรมการ JIOC
มีมติเห็นชอบให้ขายเงินลงทุนในบริษัท พี.ที. โมบิลคอม เทเลคอมมินโด จำกัด
ทั้งหมดออกไปในราคารวม 1 เหรียญสหรัฐอเมริกา
ปัจจุบันอยู่ระหว่างการดำเนินการขายเงินทุนดังกล่าว

³⁾ ACeS International Limited ถูกถือหุ้นโดยบริษัท จัสมิน อินเตอร์เนชั่นแนล โอเวอร์ซีส์
จำกัด จำนวนร้อยละ 5.75 และบริษัท เอเซียส รีเยนแนล เซอร์วิส จำกัด จำนวนร้อยละ 1.07

⁴⁾ การถือหุ้นไขว้ดังกล่าวเป็นไปตามเงื่อนไขของแผนฟื้นฟูกิจการ
ทั้งนี้หุ้นจำนวนดังกล่าวทั้งหมดจะถูกโอนไปให้แก่นิติบุคคลเฉพาะกิจที่ได้จัดตั้งขึ้นมาเพื่อรับโอนหนี้และหุ้นดังกล่าวไปบริหารแทน
ซึ่งจะทำให้การถือหุ้นในลักษณะดังกล่าวหมดไป

บริษัทเป็นผู้วางระบบโครงข่ายโทรคมนาคม คัดเลือกอุปกรณ์ ประสานงาน ติดตั้ง และบริหารกิจการ
โดยบริษัทไม่ได้เป็นผู้ผลิตอุปกรณ์ที่นำมาใช้เอง
และจะเน้นการมีส่วนร่วมทางเทคนิคในการออกแบบก่อสร้างและวางระบบโทรคมนาคมทุกแบบ
นอกจากนี้
บริษัทจะเข้าไปร่วมกับบริษัทท้องถิ่นที่มีประสบการณ์ด้านการตลาดสื่อสารโทรคมนาคมเป็นอย่างดี
ซึ่งจะขึ้นอยู่กับสภาวการณ์ตลาดและการแข่งขันในแต่ละประเทศ
โดยทั่วไปแล้วบริษัทจะใช้ประสบการณ์ในธุรกิจโทรคมนาคมที่เกี่ยวข้องโดยเฉพาะความสามารถในด้าน
System Integration เพื่อสร้างความได้เปรียบในเชิงการแข่งขัน
ทำให้สามารถสร้างฐานลูกค้าให้เติบโตเร็วที่สุดเพื่อให้ถึงจุดคุ้มทุนในการลงทุนเร็วที่สุด
ส่วนกลุ่มลูกค้าเป้าหมายจะเป็นประชาชนทั่วไป บริษัท หน่วยงานรัฐบาล
และผู้ใช้ระบบสื่อสารโทรคมนาคมทุกราย ทั้งนี้
บริษัทมีเป้าหมายหลักที่จะเพิ่มจำนวนผู้ใช้บริการให้ได้มากที่สุด

3.2.4.2 บริษัท โมไบล์ คอมมิวนิเคชั่น เซอร์วิสเสส จำกัด

 บริษัท โมไบล์ คอมมิวนิเคชั่น เซอร์วิสเสส จำกัด มีทุนจดทะเบียนชำระแล้ว 100 ล้านบาท ถือหุ้นโดยบริษัท จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 70 ของทุนจดทะเบียน จัดตั้งขึ้นในเดือนธันวาคม 2540 โดยเป็นการร่วมลงทุนระหว่างบริษัท จัสมิน อินเตอร์เนชั่นแนล จำกัด (มหาชน) กับ ทศท มีวัตถุประสงค์เพื่อรับจ้าง ทศท ดูแลโครงข่ายและดำเนินกิจการต่างๆ ที่เกี่ยวกับโครงข่ายของโทรศัพท์เคลื่อนที่ระบบ NMT470 MHz หรืองานอื่นใดที่ ทศท มอบหมายให้บริษัทดำเนินการ โดยปัจจุบันบริษัทยังไม่ได้เริ่มดำเนินธุรกิจ

3.2.4.3 บริษัท พรีเมียม เรียลเอสเตท จำกัด (บริษัทร่วม)

  บริษัท พรีเมียม เรียลเอสเตท จำกัด มีทุนจดทะเบียนชำระแล้ว 820 ล้านบาท ถือหุ้นโดยบริษัท
  จัสมิน อินเตอร์เนชั่นแนล จำกัด (มหาชน) ในสัดส่วนร้อยละ 49 ของทุนจดทะเบียน
  (เนื่องจากบริษัท พรีเมียม เรียลเอสเตท จำกัด มีผลขาดทุนเกินทุน JI
  จึงหยุดรับรู้ส่วนแบ่งกำไร (ขาดทุน) จากเงินลงทุนในบริษัท พรีเมียม เรียลเอสเตท จำกัด
  ตั้งแต่ปี 2542) โดยบริษัท พรีเมียม เรียลเอสเตท จำกัด จดทะเบียนก่อตั้งเมื่อปี 2538
  เพื่อดำเนินธุรกิจการก่อสร้างอาคารสำนักงานใหญ่ให้เช่า ซึ่งใช้ชื่ออาคารว่า “จัสมิน
  อินเตอร์เนชั่นแนล ทาวเวอร์” อาคารดังกล่าวเป็นอาคารสำนักงานสูง 30 ชั้น และชั้นใต้ดิน 1
  ชั้น มีพื้นที่โครงการทั้งสิ้น 117,714 ตารางเมตร และมีมูลค่าโครงการทั้งสิ้น 2,460 ล้านบาท
  ต่อมาเมื่อวันที่ 21 มิถุนายน 2543
  บริษัทได้โอนที่ดินและสิ่งปลูกสร้างดังกล่าวให้แก่สถาบันการเงินเจ้าหนี้เพื่อเป็นการชำระหนี้ตามสัญญาปรับโครงสร้างหนี้
  ทั้งนี้ บริษัทได้ทำสัญญาเช่าและบริหารอาคารดังกล่าวกับสถาบันการเงินเจ้าหนี้เป็นระยะเวลา 3
  ปี โดยบริษัทจะต้องจ่ายชำระค่าเช่าปีละ 20 ล้านบาท และในปี 2546
  ทางบริษัทได้มีการต่อสัญญาเช่าและบริหารอาคารเพิ่มอีก 2 ปี ทั้งนี้
  ภายหลังสัญญาดังกล่าวหมดอายุบริษัทคาดว่าจะได้ต่อสัญญาเช่าและบริหารอาคารดังกล่าวต่อไป
  เนื่องจากที่ผ่านมาบริษัทได้จ่ายค่าเช่าให้แก่สถาบันการเงินตรงตามกำหนดมาโดยตลอด
  อีกทั้งสถาบันการเงินขาดความชำนาญในธุรกิจนี้จึงมีความเป็นไปได้น้อยมากที่สถาบันการเงินจะเข้ามาบริหารอาคารดังกล่าวเอง

  บริษัทมีนโยบายด้านการตลาด ที่จะมุ่งเน้นกลุ่มเป้าหมายที่เป็นหน่วยงานราชการ รัฐวิสาหกิจ
  โดยเฉพาะหน่วยงานที่เกิดขึ้นใหม่อันเนื่องมาจากการปฏิรูประบบราชการ
  โดยการจัดหากลุ่มเป้าหมายที่เป็นหน่วยงานราชการ รัฐวิสาหกิจ และภาคธุรกิจเอกชน
  ในอัตราส่วนที่เท่ากัน และมุ่งเน้นการหากลุ่มเป้าหมายขนาดกลางเป็นหลัก
  เนื่องจากธุรกิจขนาดกลางมีแนวโน้มในการเติบโตและใช้พื้นที่เพิ่มมากขึ้นในอนาคต
  ในกรณีที่บริษัทมีพื้นที่ว่างเพิ่มขึ้นก็จะมีลูกค้ากลุ่มนี้คอยรองรับอีกทางหนึ่ง
  นอกจากนี้บริษัทยังได้มีนโยบายในการหารายได้เพิ่มขึ้นโดยการพัฒนาปรับปรุงพื้นที่ส่วนกลางภายในอาคาร
  สำหรับให้บริการในส่วนร้านค้าเช่า สำหรับพื้นที่ภายนอกอาคารที่ได้มีการขยายพื้นที่จอดรถ
  ซึ่งจะสร้างรายได้เสริมเพิ่มเติมจากค่าจอดรถแล้ว บริษัทฯ ยังได้พัฒนาพื้นที่บางส่วนเป็นร้านค้า
  ซึ่งทำให้มีรายได้จากค่าเช่าเพิ่มขึ้น
  และเป็นการอำนวยความสะดวกแก่กลุ่มลูกค้าผู้เช่าพื้นที่สำนักงานอีกทางหนึ่ง

  ในส่วนการให้บริการ
  บริษัทได้มุ่งเน้นที่จะปรับปรุงรูปแบบการบริการเพื่อตอบสนองความต้องการที่เป็นบริการแบบครบวงจร
  เช่น การให้บริการในการออกแบบและรับเหมาตกแต่งสำนักงานให้แก่ลูกค้า ทั้งนี้
  เพื่อเป็นการอำนวยความสะดวกแก่ลูกค้าและเป็นจุดเด่นของการให้บริการด้วย นอกจากนี้
  จากการที่บริษัทได้นำระบบ Balanced Scorecard และ Key Performance Indicator
  มาใช้เพื่อเพิ่มประสิทธิภาพในการบริหาร
  ทำให้การทำงานภายในบริษัทมีความเป็นมืออาชีพและเป็นทีมเวิร์คที่แข็งแกร่ง
  มีการประสานงานที่ดีระหว่างหน่วยงานภายในและภายนอก
  โดยกำหนดวิสัยทัศน์ของบริษัทในการบริหารอาคาร จัสมิน อินเตอร์เนชั่นแนล
  ให้เป็นอาคารสำนักงานที่ดีที่สุดในบริเวณตอนเหนือของกรุงเทพมหานคร ในแง่ของการให้บริการ

 ทั้งนี้ อาคารจัสมิน อินเตอร์เนชั่นแนล ทาวเวอร์เป็นอาคารสำนักงานที่ทันสมัยและมีการนำเทคโนโลยีสื่อสารที่ทันสมัยมาผสมผสานกับวิศวกรรมงานระบบของอาคาร ซึ่งเป็นไปตามมาตรฐานสากลและเป็นที่ยอมรับในระดับนานาชาติ ส่งผลให้บริษัทประสบผลสำเร็จในด้านการตลาดเป็นอย่างดี อย่างไรก็ตาม บริษัทยังคงพัฒนาการทำงานและบริการใหม่ ๆ ขึ้นมาอย่างต่อเนื่อง เพื่อสร้างความพอใจสูงสุดให้แก่ลูกค้า